title: Tuprova

text: Palveluihin kuuluvat lastentarha, keskikoulu, poliklinikka, sairaala, posti, pankki, yleinen sauna ja pesula, kymmenkunta kauppaa, tori ja kaksi kahvilaa. Kulttuurilaitoksia ovat musiikkikoulu, kirjasto ja sotamuseo. Vuonna 1991 palanut kulttuuritalo purettiin vuonna 2005 ja sen paikalle rakennettiin vuonna 2010 avattu ortodoksinen kirkko.


title: Tuprova

text: Tuprovan pohjoisosassa on rautatien kahtia jakama asuinalue. Rautatien itäpuolella on matalia kerrostaloja ja länsipuolella omakotitaloja. Eteläpuolella sijaitseva teollisuusalue erottaa Tuprovan taajaman Hiekan omakotitaloalueesta.


title: Tuprova

text: Nähtävyyksiin kuuluvat toisen maailmansodan muistomerkit. Matkailupalveluja kunnassa ei ole.


title: Mauri Honkajuuri

text: Iivari Mauri (Ivar Mauritz) Honkajuuri (vuoteen 1906 Tallroth, 13. elokuuta 1882 Nurmo – 18. helmikuuta 1948 Helsinki) oli suomalainen varatuomari ja Kansallis-Osake-Pankin (KOP) pääjohtaja (1934–1948). Hän oli Suomalaisen puolueen kansanedustaja Vaasan läänin eteläisestä vaalipiiristä 1909–1914.


title: Mauri Honkajuuri

text: Honkajuuren vanhemmat olivat kirkkoherra Albert Emil Tallroth ja Forsmanin sukuun kuulunut Alma Cecilia Forsman. Honkajuuri valmistui ylioppilaaksi Vaasan lyseosta vuonna 1900. Hän suoritti oikeustutkinnon 1903 sekä ylemmän hallintotutkinnon 1903 ja sai varatuomarin arvon vuonna 1906.


title: Mauri Honkajuuri

text: Honkajuuri toimi Ilmajoen ja Seinäjoen piirin kruununnimismiehenä 1903–1910, minkä jälkeen hän siirtyi KOP:n palvelukseen. Honkajuuri oli pankin Vaasan konttorin esimies 1910–1912, pankin johtokunnan jäsen 1912–1948, pääjohtajan sijainen 1929–1934 ja lopulta pääjohtaja 1934–1948. Ensimmäisinä pääjohtajavuosinaan Honkajuuri keskittyi 1930-luvun lamasta toipumiseen ja vahvisti pankin kannattavuutta ja vakavaraisuutta. Hänen loppukauteensa vaikutti vahvasti toinen maailmansota ja sitä seurannut jälleenrakennusaika. Honkajuuri kuoli vuonna 1948 ja häntä seurasi pääjohtajan tehtävässä hänen vävynsä Matti Virkkunen. Honkajuuren poika Paavo Honkajuuri toimi fuusioituneen Rauma-Repolan johtajana.


title: Mauri Honkajuuri

text: Honkajuuri oli aktiivinen Suomen itsenäistymisen jälkeisissä Itä-Karjalan suuntautuneissa heimosodissa, joissa hän oli Suomen hallitusta edustava hallinnollinen toimija. Aluksi hän oli Suomen hallituksen edustajana miehitetyllä Uhtualla kesällä 1918. Joulukuusta 1918 Honkajuuri kuului Viron Avustamisen Päätoimikuntaan ja maaliskuusta 1919 heimoaktivistien Karjalan komiteaan järjestäen heimosotaretkiä. Hän oli edelleen Suomen hallituksen edustajana Aunuksen Karjalassa 1919 ja huolehti siellä Suomesta tulevan viljan jakelusta. Toukokuussa 1919 Honkajuuri oli Aunuksen väliaikaisen toimikunnan edustajana Suomen valtioneuvostossa.


title: Mauri Honkajuuri

text: Honkajuuri oli presidentin valitsijamies vuoden 1925 presidentinvaaleissa, kuului Helsingin kaupunginvaltuustoon (1911–1912, 1917–1918 ja 1926–1928) ja kokoomuksen valtuuskuntaan (1918–1929) sekä toimi Keskuskauppakamarin, Suomen pankkiyhdistyksen ja Kansallisteatterin johtokunnan puheenjohtajana ja Pellonraivaus Oy:n hallintoneuvoston puheenjohtajana.


title: Mauri Honkajuuri

text: Vuodesta 1908 Honkajuuri oli naimisissa näyttelijä Helmi Amanda Tähtisen kanssa. Honkajuuri omisti vuodesta 1939 Kirstulan kartanon Hämeenlinnan maalaiskunnassa.


title: Rebecca Adlington

text: Rebecca Adlington (s. 17. helmikuuta 1989 Mansfield, Nottinghamshire) on entinen englantilainen vapaauimari, kaksinkertainen olympiavoittaja.


title: Rebecca Adlington

text: Adlington voitti junioreiden Euroopan mestaruuden 800 metrin vapaauinnissa vuonna 2004. Ensimmäisen aikuisten arvokisamitalinsa hän sai oltuaan Budapestin EM-kilpailuissa 2006 samalla matkalla toinen ajalla 8.27,88. Lyhyen radan MM-kisoissa Manchesterissa 2008 hän voitti 800 metrin mestaruuden ajalla 8.08,25 ja kuului hopeaa saavuttaneeseen Yhdistyneen kuningaskunnan joukkueeseen 4 × 200 metrin vapaauintiviestissä.


title: Rebecca Adlington

text: Adlington voitti Pekingin olympialaisissa 2008 kultaa sekä 400 että 800 metrin vapaauinnissa. 400 metrillä hänen aikansa oli 4.03,22. 800 metrillä hän teki maailmanennätyksen 8.14,10 rikkoen Janet Evansin lähes 19 vuotta aiemmin uiman entisen ME:n 2,12 sekunnilla. Rooman MM-kilpailuissa 2009 hän saavutti pronssia sekä 400 metrin vapaauinnissa ajalla 4.00,79 että 4 × 200 metrin vapaauintiviestissä, jossa hän ui ankkuriosuuden brittien joukkueessa.


title: Rebecca Adlington

text: Adlington voitti Budapestin pitkän radan EM-kilpailuissa 2010 Euroopan-mestaruuden 400 metrin vapaauinnissa ajalla 4.04,55 ja saavutti jälleen pronssia 4 × 200 metrin vapaauintiviestissä. Myöhemmin samana vuonna hän saavutti Delhin Kansainyhteisön kisoissa kultaa 400 ja 800 metrin vapaauinnissa sekä pronssia 200 metrin vapaauinnissa ja 4 × 200 metrin vapaauintiviestissä. Shanghain MM-kilpailuissa 2011 hän voitti mestaruuden 800 metrin vapaauinnissa ajalla 8.17,51 ja oli toinen 400 metrin vapaauinnissa.


title: Rebecca Adlington

text: Adlington sai Lontoon olympialaisissa 2012 pronssia 400 ja 800 metrin vapaauinnissa. Adlington ilmoitti lopettavansa uintiuransa 5. helmikuuta 2013 järjestetyssä tiedotustilaisuudessa.


title: Académie des Beaux-Arts

text: Académie des Beaux-Arts () on taiteen johtava instituutio Ranskassa.


title: Académie des Beaux-Arts

text: Se perustettiin vuonna 1648 maalaus- ja kuvanveistoakatemian Académie royale de peinture et de sculpture (Kuninkaallinen maalaustaiteen ja kuvanveiston akatemia) nimellä. Siellä määrättiin 1660-luvulta alkaen taiteen virallinen standardi ja hyvän maun periaatteet. Näin syntyi niin sanottu akateeminen taide. Akatemia määräsi esimerkiksi, mikä kuvataiteen genre oli kulloinkin tärkein. Teoreettisen pohdinnan ohella akatemian piiriin keskittyi taiteen opetus- ja näyttelytoiminta jopa niin kiinteästi, että sen ulkopuolella toimiminen oli taiteilijoille vaikeaa.


title: Académie des Beaux-Arts

text: Ranskan vallankumouksen jälkeen akatemia lakkautettiin ja perustettiin uudelleen 1816 nykyisellä nimellään yhdistäen:Se on yksi Institut de Francen viidestä akatemiasta.


title: Académie des Beaux-Arts

text: Académie des Beaux-Arts myöntää useita palkintoja, joista seuraavat on nimetty henkilön mukaan:


title: James Dugan

text: James Dugan (7. toukokuuta 1912 Altoona, Pennsylvania, Yhdysvallat – 3. kesäkuuta 1967 Panama City, Florida, Yhdysvallat) oli yhdysvaltalainen historioitsija, toimittaja ja kirjailija, joka tunnetaan parhaiten yhteistyöstään Jacques-Yves Cousteaun kanssa.


title: James Dugan

text: Dugan syntyi kolmilapsisen perheen ensimmäisenä. Hän kävi high schoolin kotikaupungissaan Altoonassa. High schoolin jälkeen Dugan lähti opiskelemaan Pennsylvanian valtionyliopistoon, jossa hän toimitti kahta yliopistolehteä. Dugan valmistui vuonna 1937 ja toisen maailmansodan aikana hän palveli ilmavoimissa ja toimi sotakirjeenvaihtajana Euroopassa.


title: James Dugan

text: Dugan tapasi Cousteaun ensimmäisen kerran vuonna 1944 Ranskan vapauttamisen aikana. Tässä vaiheessa Dugan oli Yhdysvaltain armeijan "Yank, the Army Weekly" -lehden toimittajana. Dugan ja Cousteau tekivät monta vuotta yhteistyötä. Dugan oli toimittamassa Cousteaun ensimmäistä kirjaa "" ja tämän jälkeen auttoi Cousteauta muidenkin kirjojensa kirjoittamisessa. Cousteaun elokuviin "Hiljainen maailma" ja "Elävä meri" sekä hänen televisiosarjoihin Dugan oli kirjoittamassa kerrontaa.


title: Silicon on insulator

text: Silicon on insulator eli SOI on puolijohteiden valmistuksessa käytetty tekniikka, jossa substraatissa on pelkän piin sijasta tyypillisesti piidioksidista tai safiirista tehty eristekerros kahden piikerroksen välissä. Näin valmistettuun mikropiiriin muodostuvat loiskapasitanssit ovat piisubstraattiin verrattuna pienempiä, joten piirin tehonkulutus on matalampi. IBM julkaisi ensimmäisen SOI-toteutuksen elokuussa 1998.


title: Agassiz-jääjärvi

text: Agassiz-jääjärvi oli jääkauden päättymisen aikainen jään patoama järvi Pohjois-Amerikassa Hudsonin lahdesta lounaaseen lähinnä Kanadan Manitobassa ja Yhdysvaltojen Minnesotassa. Tämä muinainen, suureksi osaksi jo kuivunut järvi on nimetty varhaisen jääkausitutkija Louis Agassizin mukaan. Järven olemassaolon aikana sen rannoille muutti paleointiaanien asutusta. Jääjärvi tyhjeni erittäin nopeasti Hudsonin lahden yllä olleen jäätikön katkettua kahteen osaan, noin 8 200 vuotta sitten. Tällöin kylmää vettä virtasi Atlantille, mikä häiritsi merivirtoja ja aiheutti maailmanlaajuisia säänvaihteluita, ilmaston kylmenemistä ja kuivumista.


title: Agassiz-jääjärvi

text: Järvi ulottui laajimmillaan ehkä 841 000 neliökilometrin alalle ja järven syvyys oli korkeimmillaan yli 500 metriä. Agassiz-järvi oli Kanadassa ja Pohjois-Yhdysvalloissa. Laajimmillaan se peitti suuria osia Manitobasta, Länsi-Ontariosta, Saskatchewanista, Pohjois-Dakotasta ja Pohjois-Minnesotasta. Ontariossa oli joitain suuria saaria järven ollessa laajimmillaan.


title: Agassiz-jääjärvi

text: Jääjärvi syntyi viimeistään noin 13 000 kalenterivuotta sitten eli noin 11 700 radiohiilivuotta sitten Manitoban provinssin eteläosan seuduille.


title: Agassiz-jääjärvi

text: Järvi tyhjeni noin 11 000 vuotta sitten. Noin 9 900 vuotta sitten jääjärveen ilmestyi taas vettä, kun jäätikkö oli taas edennyt Kanadassa.


title: Agassiz-jääjärvi

text: Järven ollessa suurimmillaan 8 400 kalenterivuotta eli 7 700 radiohiilivuotta sitten jääjärvestä tyhjeni yli 163 000 km vettä Atlanttiin. Mikä on 30 prosenttia enemmän kuin kaikki nyky maailman järvet yhteensä. Tämä aiheutti 400 vuotta kestäneen lämpötilojen laskun maapallolla. Seuraavan 1 000 vuoden sisään Winnipegjärvi, Winnipegosisjärvi, Manitobajärvi, Lake of the Woods, Cedarjärvi, Lac la Ronge, Red Lake ja muita järviä jäi jäljelle.


title: Väinö Hämeen-Anttila

text: Väinö Hämeen-Anttila (sukunimi vuoteen 1906 Andelin; 24. heinäkuuta 1878 Lahti – 27. tammikuuta 1942 Hämeenlinna) oli suomalainen toimittaja, kääntäjä ja kirjailija. Hän käytti myös nimimerkkejä "V.A.", "V.H.", "V.H.A" ja "Mikko Vilkastus".


title: Väinö Hämeen-Anttila

text: Hämeen-Anttilan vanhemmat olivat kelloseppä Johan Erland Andelin ja Karolina Johander. Hän pääsi ylioppilaaksi 1894 ja valmistui 1907 filosofian kandidaatiksi ja maisteriksi. Hämeen-Anttila oli sanomalehtitoimittajana Yhdysvalloissa 1896–1898 ja Hämeen Sanomien päätoimittajana kahteen otteeseen 1898–1902 sekä 1911–1914. Hän oli myös Mikkelin Sanomain päätoimittaja ja kirjapainon omistaja 1902–1906. Hämeen-Anttila perusti vuonna 1907 Kustannus Oy Kansan ja oli sen toimitusjohtajana vuoteen 1910 saakka. Viimeksi Hämeen-Anttila oli kustannusliike Arvi A. Kariston palveluksessa ensin kirjallisuuden neuvonantajana 1911–1915 ja sitten johtajana 1915–1942. Hämeen-Anttila perusti vuonna 1917 Partiolainen-lehden ja työskenteli sen päätoimittajana. Hämeen-Anttila käänsi suomeksi yli sata teosta pääasiassa englannin kielestä.


title: Väinö Hämeen-Anttila

text: Islamin tutkija Jaakko Hämeen-Anttila on Väinö Hämeen-Anttilan pojanpoika.


Hiljainen maailma: Ihmiskalana meren syvyyksissä ("The Silent World") on Jacques-Yves Cousteaun ja Frédéric Dumas'n kirjoittama kirja heidän ja Philippe Tailliezin ensimmäisistä sukelluskokemuksista uudella paineilmalaitteella. Kirjan teossa auttoi yhdysvaltalainen James Dugan.


Kirja julkaistiin vuonna 1953 ja se sai ylistävän vastaanoton. Se kirjoitettiin englanniksi, mutta myöhemmin Cousteau kirjoitti sen uudestaan ranskaksi. "Hiljainen maailma: Ihmiskalana meren syvyyksissä" on käännetty yhteensä 22 kielellä ja sitä on myyty maailmanlaajuisesti viisi miljoonaa kappaletta. National Geographic Society on kustantanut kirjasta uuden painoksen sen 50-vuotisjuhlan kunniaksi.


title: Ojibway-jääjärvi

text: Ojibway-jääjärvi (engl. "Glacial Lake Ojibway") oli mannerjäätikön patoama järvi Kanadassa viime jääkauden vetäytymisvaiheessa, nykyisten Suurten järvien pohjoispuolella Ontariossa. Se oli viimeinen suurista jääjärvistä. Se oli yhteydessä Agassiz-jääjärveen. Se tyhjeni 8 200 vuotta sitten pohjoiseen Hudsoninlahteen, jolloin Hudsoninlahden yllä ollut jääkenttä jakautui luoteiseen Keewatinin ja koilliseen Quebec-Labradorin jäätikköön.


title: Ojibway-jääjärvi

text: Ojibway-jääjärven tyhjeneminen ja Hudsoninlahden vapautuminen osin jäästä synnytti Pohjois-Kanadaan varhaisen Tyrrellinmeren. Maankuori oli silloin painunut joissain kohdin jopa 280–270 m nykyistä alemmas, ja rantaviiva oli Tyrrellinmerellä 100–250 km nykyisen Hudsoninlahden rantaviivasta sisämaahan. Tyrrellinmeri oli laajimmillaan noin 7 000 vuotta sitten ja kutistui sen jälkeen, kun maa kohosi jopa 70-120 cm sadassa vuodessa.


title: Hyvinkään Ilmailukerho

text: Hyvinkään ilmailukerho on vuonna 1948 perustettu ilmailukerho.


title: Hyvinkään Ilmailukerho

text: Kerho toimii Hyvinkään lentokentällä. Seurassa on noin 200 jäsentä, joista lentää noin kolmannes. Kerhossa voi harrastaa purjelentoa, moottori- ja moottoripurjelentoa sekä lennokkeja. Kenttä sijaitsee Helsingin lähestymisalueella, purjelentoalueella G47.


title: Hyvinkään Ilmailukerho

text: Seuran kalustoon kuuluvat vuonna 2012


title: Jyrki Nissinen & Laskettuaika

text: Jyrki Nissinen & Laskettuaika on samannimisen yhtyeen EP vuodelta 2007.


title: Monacon merimuseo

text: Monacon merimuseo () on meritieteeseen keskittyvä museo Monaco-Villessa Monacossa. Museon perusti Monacon prinssi Albert I vuonna 1910. Se rakennettiin meren rannalle, ja museorakennus kohoaa juhlavasti suoraan merestä 85 metrin korkeuteen. Rakennusta tehtiin 11 vuotta, ja siihen käytettiin 100 000 tonnia kiviä La Turbiesta.


title: Monacon merimuseo

text: Albert I oli merkittävä merenkävijä ja -tutkija. Osa museosta on omistettu hänen tutkimuksilleen. Museossa on Albertin keräämiä eläinnäytteitä, mm. 20-metrinen valaan luuranko, ja malleja hänen tutkimusaluksistaan. Rakennuksen kellarikerroksessa sijaitsee maailmankuulu akvaario, jossa on yli 4000 kalalajia ja selkärangattomia 200 heimosta. Akvaarion keskusosan muodostaa vuonna 2001 valmistunut haiallas.


title: Monacon merimuseo

text: Ensimmäisessä kerroksessa on monia vaihtuvia näyttelyitä, ja ylimmän kerroksen terassilta on hieno näkymä Monacoon ja Rivieralle. Rakennuksessa on myös museomyymälä.


title: Monacon merimuseo

text: Jacques-Yves Cousteau oli museon johtaja vuodesta 1957 lähtien usean vuosikymmenen ajan.


title: Sotakollegio

text: Sotakollegio oli 1634–1865 toiminut Ruotsin maavoimia johtanut keskusvirasto. Sen tehtävistä annettiin ensimmäiset säädökset vuoden 1634 hallitusmuodossa, jossa sitä kutsuttiin sotaneuvostoksi. Sotakollegio-nimitys vakiintui kuitenkin pian käyttöön.


title: Sotakollegio

text: Sotakollegion tehtävänä oli huolehtia värväyksestä, katselmuksista, sotilasrakennuksista ja linnoituksista. Se valvoi myös ylimpänä virastona sotaväkeä ja sen varustuksia sekä toimi ylisotaoikeutena. Valtakunnan marski toimi sotakollegion presidenttinä ja kollegion jäseninä oli kaksi valtaneuvoston sotilasjäsentä sekä neljä muuta upseeria.


title: Sotakollegio

text: Vuonna 1782 tehdyssä organisaatiouudistuksessa sotakollegio jaettiin viiteen departementtiin. Myöhemmin kollegion komentoasiat annettiin kenraaliadjutantille ja muiden kuin taloudellisten asioiden tuomiovalta siirrettiin sotaoikeudelle. Sotakollegion organisaatiota ja työtapoja järjesteltiin useilla 1800-luvulla annetuilla johtosäännöillä. Virasto lakkautettiin 1865 ja sen tehtävät siirrettiin uudelle keskusvirastolle, armeijahallitukselle.


title: King for a Day

text: King for a Day on suomalaisen Francine-yhtyeen kahdeksas studioalbumi. Se julkaistiin vuonna 2005.


title: King for a Day

text: Albumin tunnetuimmat kappaleet ovat singleinäkin julkaistut "King for a Day" sekä "You Get Me Wrong".


title: British Touring Car Championship

text: British Touring Car Championship eli BTCC on brittiläinen vakioautosarja. Se perustettiin vuonna 1958 nimellä British Saloon Car Championship, ja nykyisen nimensä se sai vuonna 1987. Vaikka sarjan ensimmäinen kausi ajettiin vuonna 1958, sen ensimmäinen kilpailu ajettiin Tapaninpäivänä 1957. Sarjan hallitseva mestari (2016) on englantilainen Gordon Shedden.


title: British Touring Car Championship

text: Pisteitä jaetaan nykyään kilpailun päätteeksi kymmenelle ensimmäiselle seuraavasti: 15, 12, 10, 8, 6, 5, 4, 3, 2, 1. Lisäksi kilpailun nopeimman kierroksen ajaneelle annetaan yksi piste. Jokaiselle, joka on johtanut kilpailua vähintään yhden kierroksen ajan, saa yhden ylimääräisen pisteen (enimmillään yksi piste kuljettaja kohti per kilpailu). Näiden lisäksi aika-ajoissa paalupaikalle yltänyt kuljettaja saa yhden pisteen.


title: SP-350

text: SP-350 (myös "Diving Saucer", "Sukeltava lautanen") on Jacques-Yves Cousteaun ja Jean Mollardin kehittämä kaksipaikkainen pienoissukellusvene, joka oli suunniteltu 350 m syvyisiä sukelluksia varten. Alus valmistui 1959 ja oli halkaisijaltaan 2,85 m.


title: Lakmustesti

text: Lakmustesti on kemiallinen testi, jolla tutkitaan happamuutta. Jos lakmuspaperi muuttuu punaiseksi, se osoittaa, että pH on alhainen eli kyse on happamasta aineesta. Sininen väri taas kertoo korkeasta pH:sta eli emäksisyydestä. Lakmus toimii siis pH-indikaattorina.


title: Stilistiikka

text: Stilistiikka eli "tyylintutkimus" on kirjallisen kielen, tekstien ja diskurssien tutkimusta. Sitä voidaan pitää osana kieli- tai kirjallisuustiedettä mutta myös omana tieteenalanaan.


title: Stilistiikka

text: Stilistiikka sai alkunsa 1960-luvulla formalistisena suuntauksena, jonka alkuunpanijana voidaan pitää kielitieteilijä Roman Jakobsonia. Siitä käytettiin myös nimitystä "poetiikka". Formalistinen stilistiikka tutki kirjallisten tekstien, etenkin runouden, syntaksia ja morfologiaa, ja se lähestyi tyyliä kognitiivisena ja psykologisena ilmiönä. Tarkoituksena oli selvittää, mitä kirjallinen tyyli on ja miten se eroaa ei-kirjallisesta tyylistä. Formalistinen perinne vaikutti 1970-luvulle asti. Vaikka muodollisia piirteitä eriteltiinkin tarkasti, tutkimus ei juuri käsitellyt niiden merkitystä tai funktiota.


title: Stilistiikka

text: Funktionaalinen tyylintutkimus ei rajoittunut vain tekstin muodollisten piirteiden analyysiin, vaan pyrki myös tulkitsemaan ja selittämään niitä. Ei enää oletettu, että mikä tahansa muodollinen piirre olisi tyylillisesti merkittävä, vaan keskityttiin sellaisiin piirteisiin joilla on tietty funktio, merkitys, vaikutus tai arvo. Funktionaalinen tyylintutkimus pyrki siis tulkitsemaan ja arvioimaan tekstiä, mutta ei ottanut vielä huomioon, että tekstin funktio voi olla erilainen eri tilanteissa. Merkittävä funktionaalista tyylintutkimusta edustava teos on Geoffrey Leechin ja Michael H. Shortin "Style in Fiction" (1981).


title: Stilistiikka

text: Affektiivista tyylintutkimusta on tuonut esille Stanley Fish. Hän kritisoi formalistista tyylintutkimusta, koska hänen mielestään tyyliä ja merkitystä ei ole koodattu tekstin sisälle. Toisaalta Fish erosi myös funktionalisteista, koska hän ei pitänyt muodon ja merkityksen välistä yhteyttä ainakaan itsestään selvänä. Hänen mielestään tyyli syntyy siitä, millaisen merkityksen lukijat tai lukijoiden muodostama yhteisö antaa tietynlaiselle tekstille. Tyyli on siis tulkintaa, ja teksti tarjoaa vain virikkeen tulkintaprosessille. Affektiivisen tyylintutkimuksen ansiona voidaan pitää sitä, että se toi lukijan mukaan tyylintutkimukseen, mutta lukijayhteisön käsite on ongelmallinen. Ensiksikin on vaikea määritellä, ketkä kuuluvat tiettyyn lukijayhteisöön, ja toiseksi käsite korostaa yhteisön valtaa ja jättää yksilön subjektiivisen kokemuksen taka-alalle.


title: Stilistiikka

text: Pedagoginen tyylintutkimus korostaa tyylintutkimuksen merkitystä kielen opetuksessa. Alan tutkijoiden mielestä kieli ja kirjallisuus pitäisi yhdistää kielenopetuksessa entistä monipuolisemmin ja systemaattisemmin. Tyylin analyysi auttaa tulkitsemaan ja ymmärtämään krijallisia tekstejä, ja se myös kehittää tietoisuutta tekstien kielestä ja rakenteista. Eräs pedagogisen tyylintutkimuksen tärkeimmistä motiiveista on kielenoppijoiden "valtauttaminen" eli se, että heillä on tarvittavat valmiudet, tietoisuus ja taito ymmärtää ja käyttää kieltä. Tutkimussuuntaa on kritisoitu siitä, että se pitää kirjallisuuden tuottamista ja lukemista liian yksinkertaisena prosessina eikä ota kontekstia tarpeeksi huomioon.


title: Stilistiikka

text: Pragmaattiselle ja diskurssianalyyttiselle tyylintutkimukselle on tyypillistä, että ne korostavat kirjallisuuden tuottamisen ja lukemisen suhdetta kontekstiin. Pragmaattinen tyylintutkimus pyrki aluksi sangen suoraviivaisesti soveltamaan kielentutkimuksen malleja kirjallisiin teksteihin: esimerkiksi luokkahuoneessa käytyyn keskusteluun kehitettyä mallia sovellettiin sellaisenaan näytelmädialogiin. Tarkoitus oli testata ja kehittää mallien toimivuutta. Myöhemmin on oltu kiinnostuneita varsinkin siitä, millaisia prosesseja kirjallisuuden tulkintaan sisältyy: sitä on voitu tarkastella esimerkiksi päättelyprosessina. Diskurssianalyyttinen suuntaus käsittää kirjallisuuden sosiaalisena diskurssina. Ensinnäkin kirjoittajien kielenkäyttö sekä kuvastaa yhteiskunnallisia suhteita että vaikuttaa niihin. Toisaalta kirjallisuus on itsekin diskurssi, johon vaikuttavat erilaiset sosiaaliset instituutiot. Voidaan jopa sanoa, että kirjallisuutta sinänsä ei edes ole olemassa, on vain tietyissä sosiologisissa, historiallisissa ja institutionaalisissa tilanteissa syntyneitä käsityksiä siitä, mitä kirjallisuus on.


title: Stilistiikka

text: Kriittinen tyylintutkimus tarkastelee tekstejä suhteessa yhteiskunnalliseen todellisuuteen, kuten valtaan, ideologiaan, rotuun, kansallisuuteen tai sukupuoleen. Se pyrkii osoittamaan, että kirjallisuuden kieli ei ole neutraalia vaan ideologista ja se kontrolloi ja manipuloi lukijoitaan. Kun lukijat ymmärtävät niitä keinoja, joilla kieli heihin vaikuttaa, he voivat arvioida tekstejä kriittisesti, kyseenalaistaa ja vastustaa niitä. Kriittiseksi voidaan lukea myös feministinen tyylintutkimus. Se keskittyy siihen, miten tekstit luovat käsityksiä sukupuolesta, ja pyrkii tuomaan esille sellaisia muotoja, jotka esittävät naiseuden tai mieheyden kielteisessä, vääristävässä tai alistavassa valossa. Kriittistä tyylintutkimusta on kritisoitu siitä, että se etsii teksteistä vain merkkejä ideologioista tai valtasuhteista ja että analyysi on poliittisesti tarkoitushakuista.


title: Stilistiikka

text: Kognitiivinen tyylintutkimus tarkastelee lukemista ja tulkintaa ensisijaiseti kognitiivisena ja ei-sosiaalisena ilmiönä, ja se on yhteydessä kognitiiviseen kielitieteeseen. Kirjallisuuden lukeminen ei edellytä mitään erityisiä strategioita tai vakiintuneita sosiaalisia käytäntöjä, vaan tulkinta tehdään relevanssin perusteella, toisin sanoen valitaan se tulkinta joka tuntuu järkevimmältä ja yksinkertaisimmalta. Kirjallisen tekstin tulkinta eroaa muusta kielestä vain siten, että se vaatii enemmän ponnistuksia, koska se on tyypillisesti monimerkityksistä. Kognitiivinen tyylintutkimus on käsitellyt erityisesti kielikuvia, kuten metaforia ja tulkinnut niitä perusluonteisen, inhmillisen ruumillisuuden kokemuksen kautta.


title: Johannes Malalas

text: Johannes Malalas oli bysanttilainen kronikoitsija. Hän kirjoitti 18 kirjaa käsittäneen maailmanhistorian, joka käsitteli tapahtumia aina maailman luonnista vuoteen 565 asti. Malalas on arvokas lähde erityisesti Syyrian ja Antiokian tapahtumista.


title: Päivi Tapola

text: Päivi Tuulikki Tapola (s. 8. lokakuuta 1953, Helsinki) on suomalainen kirjailija. Hän asuu Helsingin Oulunkylässä.  Hänen vanhempansa ovat rehtori Tuomas Tapola ja opettaja Tuulikki Schreck. Myös sisar Katri Tapola on kirjailija. Tapolan aviopuoliso on Ylen uutis- ja ajankohtaistuotannon päällikkö Mika Lavonen.


title: Päivi Tapola

text: Tapola on toiminut myös lehtikirjoittajana ja kirjoittanut yli 200 esseetä, novellia, kolumnia, lehtiartikkelia ja haastattelua eri julkaisuihin. Tapola on toiminut Uusi Nainen -lehden vakituisena avustajana vuosina 1985–2000.


title: Päivi Tapola

text: Yhteistyössä filosofi Sara Heinämaan kanssa syntyneissä teoksissa sekä omissa esseekokoelmissaan Tapola on keskittynyt naiskirjallisuuden perinteen esiintuomiseen. Naiskirjallisuuden lisäksi Tapola on käsitellyt henkilöhistorian ohella Suomen poliittista ja valtiollista historiaa sekä sotahistoriaa kirjoittamassaan isoisänsä Kustaa Tapolan elämäkerrassa "Ajan paino – Jalkaväenkenraali K. A. Tapolan elämä" sekä teoksissaan "Kenraalien kirjeet", "Marsalkan kotiinpaluu," "Mannerheimin haastaja. Kenraali Harald Öhquist" ja "Sodista, suvusta, sotilaista".


title: Päivi Tapola

text: Päivi Tapolan teoksia on saatavissa myös äänikirjoina.


title: Parsman II Urhea

text: Parsman II Urhea () eli Pharasmanes II oli Iberian eli Kartlin (nykyisen Georgian itäosan) kuningas. Hän hallitsi samaan aikaan kuin Rooman keisari Hadrianus (vallassa 117–138). Professori Cyril Toumanoff on ehdottanut vuosia 116–132 hänen hallintonsa ajankohdaksi. Hänestä kerrotaan useissa antiikin teoksissa ja hänet voidaan liittää keskiaikaisen georgialaisen perinteen nimeen Parsman Kueli, "urhea" tai "hyvä".


title: Parsman II Urhea

text: Keskiaikaisten georgialaisten vuosikirjojen mukaan Parsman Kueli hallitsi yhdessä Parsman Avazin kanssa diarkkina (yhdessä lähteessä on ylimääräinen pari Rok ja Mirdat), mutta useat nykytutkijat pitävät Iberian diarkiaa epätodennäköisenä, sillä aikalaiskertomukset eivät sitä tunne. Parsmanin sanotaan olleen edeltäjänsä Amazasp I:n poika. Hänen sanotaan menneen naimisiin Armenian kuninkaan tyttären Ghadanan kanssa (kuninkaan on täytynyt olla Vologases I). Keskiaikaisen teoksen "Kuninkaiden elämä" mukaan yhteishallitsijoiden perinteinen ystävyys rikkoutui Mirdatin iranilaisen vaimon yllytysten vuoksi. Toumanoff pitää kertomusta heijasteena Iberian kuningas Parsman I:n ja hänen veljensä Armenian kuningas Mithridateen välisestä vihollisuudesta, josta on historiallisia todisteita. Kronikka jatkuu kertomuksella armenialais–roomalaisesta liittoumasta ja sen hyökkäyksestä Persian tukemaan Iberiaan, jossa Parsman sai surmansa.


title: Parsman II Urhea

text: Ajan klassiset kirjailijat, joilla oli vahvempi historiallinen tausta, keskittyvät Parsmanin vaivautuneisiin Rooman-suhteisiin. Hän kieltäytyi vuonna 129 kunnianosoituksista idässä kiertelevää keisari Hadrianusta kohtaan ja sai alaanit hyökkäämään viereisiin Rooman provinsseihin päästämällä heidät kulkemaan valtakuntansa läpi, vaikka keisari oli lähettänyt hänelle hienompia lahjoja – mukaan lukien elefantin – kuin kenellekään muulle idän kuninkaalle. Närkästyksissään Hadrianus puki 300 rikollista kullalla kirjailtuihin kaapuihin, jotka kuuluivat Parsmanin antamaan vastalahjaan, ja lähetti heidät hänen luokseen. Antiikin lähteiden mukaan Parsman teki lopulta arvokkaan vierailun Hadrianuksen seuraajan Antoninus Piuksen luokse. Tämä Pharasmanes saattoi kuitenkin olla Pharasmanes III, Pharasmanes II:n mahdollinen pojanpoika.


title: Jenni Lättilä

text: Jenni Lättilä on suomalainen sopraano. Hän suoritti laulun A-tutkinnon Sibelius-Akatemian oopperaluokalla helmikuussa 2008, valmistuttuaan tätä ennen kanttoriksi Sibelius-Akatemian kirkkomusiikin osastolta.


title: Jenni Lättilä

text: Lättilä sai vuonna 2006 erikoispalkinnon Lappeenrannan valtakunnallisissa laulukilpailuissa ja vuonna 2008 naistensarjan kolmannen palkinnon. Kesäkuussa 2008 hänelle myönnettiin Wilhelm Stenhammarin kansainvälisessä laulukilpailussa Ruotsissa palkinto parhaasta uuden musiikin esityksestä. Marraskuussa 2010 hän voitti kolmannen palkinnon Lauritz Melchiorin mukaan nimetyssä Wagner-ääniin keskittyvässä kansainvälisessä laulukilpailussa Tanskassa ja maaliskuussa 2013 kolmannen palkinnon New Yorkin kansainvälisten Gerda Lissner -laulukilpailujen Wagner-sarjassa .


title: Jenni Lättilä

text: Jenni Lättilän esittämiin rooleihin kuuluvat muun muassa Lady Billows Benjamin Brittenin oopperassa "Albert Herring", Lady Macbeth Giuseppe Verdin oopperassa "Macbeth", Amelia Giuseppe Verdin oopperassa "Naamiohuvit", Gerhilde Richard Wagnerin oopperassa "Valkyyria", Gutrune ja Kolmas Norna Richard Wagnerin oopperassa "Jumalten tuho," nimetön Nainen Arnold Schönbergin monologioopperassa Erwartung sekä Donna Anna Mozartin oopperassa "Don Giovanni".


title: William Jokinen

text: William Matias Jokinen (25. helmikuuta 1889 Peräseinäjoki – 10. marraskuuta 1958 Porvoo) oli suomalainen Vapaakirkon saarnaaja ja sisälähetystyöntekijä sekä kirjailija. Hän käytti myös nimimerkkiä "Martti Taivalkoski".


title: William Jokinen

text: Jokisen vanhemmat olivat maanviljelijä Valentin Mäkirinta, myöh. Jokinen, ja Sanna Jokinen, o.s. Vainionpää. He avioituivat vuonna 1885.


title: William Jokinen

text: Jokiset ostivat raivaamattoman korpitilan kauniilta paikalta Peräseinäjoen ja Jalasjärven rajalta. Työntäyteinen aika alkoi. Nousi rakennus toisensa jälkeen, peltomaata raivattiin. Uudistila vaati melkoisia varoja. Sitten isän piti mennä sotapalvelukseen Alavudelle. Velkasitoumuksia ei pystytty maksamaan. Silloin isä päätti lähteä Amerikkaan tarkoituksenaan ansaita tarvittavia varat velkojen maksuun. Uhkarohkeitten seikkailujen jälkeen – sotapalvelus oli kesken, oli saatava passi – isä saapui Yhdysvaltoihin.


title: William Jokinen

text: Kotiin jäivät vaimo Sanna ja perheeseen syntyneet kolme poikaa: Urho Johannes, Eeli Valentin ja William Matias. Äiti oli lukenut lähetyssaarnaaja William Careyn elämäntyöstä Intiassa. Hän toivoi ja anoi hartaasti Herralta, että pojastaan tulisi sanajulistaja. Jumalan kanssa tekemänsä liiton merkiksi hän antoi nuorimmalleen lähetyssaarnaajan nimen.


title: William Jokinen

text: Toivo saada hyödyntää isän Amerikan ansioita petti. Tuli onnettomuuksia. Muutaman Amerikka-vuoden jälkeen Bessemerin kaivoksilla Michiganissa työskennellyt perheen isä kuoli vuonna 1894 loukkaannuttuaan vakavasti rautakaivoksessa. Tieto isä-Valentinin kuolemasta levisi velkojille Peräseinäjoella. Nämä ottivat oikeudettomasti Jokisen omaisuutta. Kuka otti hevosen, ketkä lehmät, ketkä muuta tavaraa. Jokainen otti mitä, halusi. Perhe joutui muuttamaan. He aluksi asuivat useassa paikassa, mutta myöhemmin Rauhalan isäntä tuli jonkin ajan perästä uskoon ja rakennutti mailleen Jokisille pienen rakennuksen, Ilolaakson. Velkamiehet olivat jakaneet Jokisen tilan pellot ja rakennukset.


title: William Jokinen

text: Ennen aviota Sanna Jokinen toimi Peräseinäjoella perustetun kiertokoulun opettajana, oli jo tyttösenä isänsä mukana rakentamassa nälkävuosien aikana hätäaputöinä toteutettua ”tokerotietä” sekä Homppuojaa kaivettaessa suo-ojituksessa. Sieltä huonoista työskentelyoloista hän lienee saanut reumatismin alun, mikä vaikeutti hänen elämäänsä. Kun perhe joutui kotoaan lähtemään, tilapäistöiden palkka ei ollut riittävä perheelle. Leipä oli tiukassa. Ilolaksossa asuessaan äiti aloitti yksityisopetuksen. Välillä joku Sanna-äidin uskonystävistä kuuli sisäisen äänen: ”Vie ruokaa niille orvoille, heillä on suuri nälkä eikä mitään syötävää.” Kolme poikaa polvistuivat ja kiittivät Jumalaa rukouksensa kuulemisesta. Perheen lapset Urho, Eeli ja William Jokinen joutuivat aluksi kerjäämäänkin. Perheen äiti oli jossakin vaiheessa päässyt elämään uskossa ja toimi Vapaan Lähetyksen puhujana, kirjojen myyjänä sekä sielunhoitajana. Myöhemmin Eeli ja William myivät hengellisiä kirjoja ja itse tekemiään puuveistoksia. Varsinkin rautalangan päässä olevat linnut olivat suosittuja. Jos pyrstöstä painoi ja päästi irti, linnut nokkivat. Jos pyrstöstä painoi ja päästi irti, linnut nokkivat. Jos kirjat jossakin eivät menneet kaupaksi, Eeli keksi vaihtokaupan: kirjaa vastaan ruokaa talosta. Näinkin saatiin perheelle elantoa.


title: William Jokinen

text: Kasvavat pojat keksivät kaikennäköistä, jolloin äiti turvautui ruumiilliseen kuritukseen. Kuitenkin myöhemmin hänen asenteensa muuttui ja hän puhui lempeästi ja pyysi, että Herra muuttaisi poikien sydämen. Se auttoi.


title: William Jokinen

text: Suhde esirukoilevaan äitiin oli läheinen äidin elinajan. Sanna Jokisen vaellus päättyi 1.6.1924.


title: William Jokinen

text: William ja Sanna Jokisen kotipaikaksi tuli Janakkalan Turenki kesäkuussa 1917. Miksi Turenkiin? Sieltä oli helppoa matkustaa eri puolille Suomea sekä paikka oli lähellä Hämeenlinnaa. Olihan Hämeenlinnassa puhelinvirkailija Maria Helena (Maija) Hildén. Muutama kuukausi muuton jälkeen William ja Maria Helena vihittiin. Perheeseen syntyivät lapset Ensio Johannes ja Ester. Ylioppilasnuorukainen Ensio Johannes (Jukka) katosi jatkosodan aikana vuonna 1941. Epätietoisuus Jukan kohtalosta ahdisti perhettä. Isä yritti kaikin keinoin saada selville, miten on käynyt. Lievää toivetta piti yllä ajatus, että Jukka on vangittu. Kuitenkin Jukan ruumis löydettiin ja hautajaiset pidettiin syyskuun 20. päivänä 1942. Suru vaikutti suuresti Williamin terveydentilaan.


title: William Jokinen

text: William Jokinen oli aluksi mukana työväenliikkeessä. Vuonna 1906 Eeli-veli tuli uskoon ja saman vuoden lopulla myös William. He aloittelivat sananjulistusta Etelä-Pohjanmaalla. Eeli kävi Tampereella Vapaan Lähetyksen saarnaajakoulun. William seurasi Eelin jalanjälkiä vuonna 1909. Kuitenkin väärinkäsityksen vuoksi William keskeytti opinnot syyslukukauden lopussa. Eeli ja William Jokinen pitivät herätyskokouksia aluksi Etelä-Pohjanmaalla. Erityisesti Kauhava, Lapua ja Jalasjärvi joutuivat herätyksen piiriin.


title: William Jokinen

text: Veljesten kaupunkikausi oli vuosina 1911 – 1920. Tällöin kymmenkunta Suomen suurinta kaupunkia tuli evankelioinnin kohteeksi. Kulkuyhteyksien helpottamiseksi saarnaajaveljekset ostivat Nurmon Kouranpysäkiltä pienen mökin, jonne äiti ja saarnaajaveljekset muuttivat. Tällöin Peräseinäjoelta kolmen peninkulman matka asemalle jäi pois. Urhosta oli tullut maanviljelijä ja hän asui vaimonsa kotitilalla. Vuonna 1911 Eeli ja William pitivät ensimmäiset kuukausia kestäneet kaupunkiherätyskokouksensa Oulussa, Kuopiossa, Mikkelissä ja Helsingissä. Paikkakunnilla pidettiin monta kymmentä kokousta, Helsingissä oli kymmenen viikon herätyskokoussarja. Vuonna 1912 olivat vuorossa Hämeenlinna, Lahti, Viipuri ja Jyväskylä. Vuonna 1913 oli Tampereella kymmenen viikon kokoussarja. Alkanut maailmansota haittasi kokousten pitämistä. Kuitenkin tällöin mm. Kotka, Helsinki ja Pori olivat kokouskaupunkeina.


title: William Jokinen

text: Tiiviiseen työhön menivät voimavarat. Niinpä veljekset olivat kesällä 1912 Kirvun luonnonparantolassa toipumassa. Seuraavana kesänä taas tiiviin työkauden jälkeen piti voimia palautella. Tällöin he olivat Ruotsissa Djursätran kylpylaitoksessa.


title: William Jokinen

text: Mainittakoon Christian Endeavour-järjestön konferenssi kesällä 1912 Oslossa. Huippukohdaksi tuli, kun kuningas Haakon VII puolisoineen ja poika Olav ottivat vastaan 600 konferenssiin osallistujaa aterialle ja seurustelemaan. Jokisen veljekset olivat mukana ikimuistoisessa tapahtumassa.


title: William Jokinen

text: Herätyskokouksia pidettiin sitten useissa Suomen kaupungeissa. Vapaan Lähetyksen, myöhemmin Vapaakirkon työtovereista mainittakoon Jokisten veljesten historiassa äiti Sanna Jokinen, Oskari Jalkio, Vilho Rantanen ja Hilja Aaltonen. Mikkelin nuorisokokouksesta tuli käänteentekevä Eelis Gulinille, tulevalle Tampereen piispalle. Eeli ja William Jokinen pitivät herätyskokoustaan. Gulin totesi siitä illasta ”Annoin itseni Jumalalle”. Eeli ja William Jokinen saivat olla välikappaleina. Samassa kokouksessa oli mukana myös tuleva arkkipiispa Ilmari Salomies. Toinen tuleva arkkipiispa Aleksi Lehtonen ja Jokisen veljekset pitivät yhteisiä nuorisojuhlia Jyväskylän seminaarilla vuonna 1913. Elinikäinen ystävyys tulikin Lehtosen ja veljesten välille.


title: William Jokinen

text: Kansainvälinen kausi alkoi vuonna 1920. Jokiset kävivät evankelioimassa Virossa ja Skandinaviassa. Yhdysvalloissa he olivat vuonna 1922. Kahdeksan kuukautta kestänyt työjakso eri puolilla Amerikkaa oli rasittavan työntäyteinen. Vuonna 1926 oli voimallinen kokoussarja Helsingissä. Veljekset jatkoivat kokoussarjojaan 1930-luvulla ja jossakin määrin myöhemminkin.


title: William Jokinen

text:
Kesällä 1925 Jokisen veljekset tekivät uuden aluevaltauksen. He hankkivat suuren yli 1000 henkilöä vetävän kokousteltan. Siitä tuli suurmenestys - tosin vastustajat nimittivät sitä "Jokisen veljesten sirkukseksi". Isokyrössä, Tampereella ja Mikkelissä pidettiin ensimmäiset telttakokoukset, joita mainostettiin tehokkaasti edeltä käsin. Mikkelissä puhujia oli eri hengellisistä piireistä. Jokisten kokouksissa oli myös tunnusomaista käden nostaminen uskonratkaisun merkiksi.
William Jokinen oli evankelioimistyössä vuodesta 1910 alkaen. Hän teki opinto- ja puhujamatkoja Yhdysvaltoihin (1922, 1930 – 1931), Pariisiin Ranskaan 1930, Englantiin 1922, Viroon 1921 sekä eri Skandinavian maihin useaan eri otteeseen.


title: William Jokinen

text: Francis E. Clark perusti vuonna 1881 Yhdysvaltojen Willistonissa ensimmäisen CE-yhdistyksen. Siihen liittyi 50 henkilöä. Vuonna 1914 maailmanlaajuisesti jäseniä oli 5 000 000. Järjestön ilmettä kuvasi mm. ”Ratkaisukristillisyys” ja ”Kristus ja seurakunta”. Paljon painoa pantiin rukoukselle ja Raamatun säännölliselle lukemiselle. Vuonna 1916 Jokisen veljeksistä tuli Nuorten kristittyjen Liiton (CE) matkasihteereitä. William Jokinen toimi CE:n ensimmäisenä matkasihteerinä ja puhujana sekä järjestön hallituksen jäsenenä 1916 – 1945. Vuonna 1947 CE-liitto ja Varhaisnuorisoliitto lakkautettiin. Tilalle perustettiin Suomen Vapaakirkon Nuoret.


title: William Jokinen

text: CE-yhdistyksen jäsenlupaus oli tällainen:


title: William Jokinen

text: "”Uskoen, että Herra Jeesus Kristus antaa voimaa, lupaan Hänelle koettaa tehdä , mitä Hän tahtoo minun tekevän, että säännöllisesti rukoilen ja luen Raamattua joka päivä, ja kannatan omaa seurakuntaani kaikella tavalla, varsinkin käymällä sen viikko- ja sunnuntaikokouksissa, ellei minulla ole joku sellainen este, jonka voin omantuntoni hyväksymänä esittää Vapahtajalleni, ja tietoni mukaan tahdon elää kristillistä elämää. Varsinaisena jäsenenä lupaan olla uskollinen kaikille velvollisuuksilleni, olla läsnä ja ottaa osaa muullakin tavoin kuin vain lauluun, jokaiseen nuorten kristittyjen yhdistyksen kokoukseen, jollei minua estä joku syy, jonka voin omantuntoni. hyväksymänä esittää Herralleni ja Mestarilleni. Jos minun täytyy olla poissa kuukauden pyhityskokouksesta, tahdon, mikäli mahdollista, lähettää ainakin raamatunlauseen luettavaksi vastauksena nimeäni huudettaessa.”"


title: William Jokinen

text: Puhujamatkoilla Jokisen veljekset huomasivat hengellisten kirjojen arvon. Juhlavieraille olisi merkityksellistä saada kotiin hyvä kirja, joka hyödyttäisi elämän taisteluissa. William julkaisi ensimmäisen kirjansa vuonna 1919. Vuoteen 1932 mennessä WSOY julkaisi kuusi Williamin kirjaa. Sisällöt koskettelivat uskonnollisia tutkisteluja ja muistelmia, uskonnollisia puheita, oli kirjanen kiusatuille ja kärsiville, voimakas herätysromaani, lohdun sanoja sekä hiljaisten hetkien lauluja. Oman elämänsä suurina ahdistuksen vuosina William kirjoitti kirjat ”Mitä tämän jälkeen” ja ”Kuoleman porttien takana”. Viimeisin kirja oli ”Näky”, josta ilmestyi kuusi painosta. Tuottelias kirjailija William Jokinen julkaisi nelisenkymmentä kirjaa. Runoilija William Jokisen tuotantoa on myös sävelletty.


title: William Jokinen

text: Alussa kuvattu kodin lähtökohtatilanne Jokisen veljeksillä ulkoisesti oli huono. Kuitenkin rakastava, uskoon tullut äiti piti hyvää huolta pojistaan. Näistä lähtökohdista lähteneinä hengellisen heräämisen jälkeen pojista tuli aloitekykyisiä, kutsumustietoisia evankelistoja. Ajateltakoon esimerkiksi kaupunkievankelioinnissa kaupunkien suurimpien tilojen vuokraamisia herätyskokouksia varten sekä telttatoiminnan aloittamista. Kokoustoimintaan suhtauduttiin kriittisesti tai sitä ihasteltiin. Kouluneuvos S. Salmensaaren sana pätee herätyksiin nähden: ”Kun puhutaan herätyksistä ja niiden tuloksista, niin luetellaan vain kääntyneiden lukumäärä, jopa vain se, kuinka moni nosti kätensä kokouksissa Syrjään vetäytyneistä ja luopiosta ei tehdä lukua.” Jokisen veljestenkin tulokset näyttävät suurilta. Sivuun jääneitäkin oli paljon. Tätä arvosteltiin. Tiukimmat arvostelivat Vapaakirkon jäsenmäärän kasvun kannalta. Tulokset näyttävät kuivuneen. CE-liiton tilastot eivät ole myöskään rohkaisevat.


title: William Jokinen

text: Toisensuuntainen on arvio, jolloin tilastot on syytä jättää sivuun. Veljesten herätys nosti Vapaan Lähetyksen kuolleesta tilasta. Uusi aika koitti. Silti ratkaisun tehneistä moni jäi varsin pian pois. Seurakuntatoiminnoissa ei ehkä ollut vastaavaa latausta kuin veljeksillä. Ehkä vanhemmilla seurakuntalaisilla oli ennakkoluuloja ja jäykkyyttä. Eeli ja William Jokisen kokouksista sai alkunsa CE-nuorisoliike, johon vuonna 1914 kuului 130 jäsentä ja, joka eli kukoistusaikaansa 1920-luvulla. Seurakunnan jäsenmäärää se ei suurestikaan kasvattanut, koska liikkeeseen kuuluminen ei edellyttänyt seurakuntaan kuulumista. Sen sijaan seurakunnan työhön sillä oli suuresti virvoittava vaikutus. CE:n valinta lienee kuitenkin ollut huono ratkaisu; se ei pystynyt korvaamaan seurakuntaa. Mutta tuli toki uutta: into herätystyöhön, uusia työntekijöitä. Useat Vapaakirkon saarnaajat olivat tulleet kääntymykseen tai kosketuksiin evankeliumin kanssa veljesten kokouksissa. CE oli nuorten liitto, josta aikuistuneet jäsenet siirtyivät eri seurakuntiin. Myös Vapaasta Lähetyksestä siirtyi näinä aikoina paljon jäseniä muihin yhdyskuntiin. Myöhemmin entisiä CE:läisiä siirtyi Vapaakirkkoon. Se luultavasti lisäsi jäseniä. Niinpä ehtoolliselle oikeutetuilla mitattuna 1920 – 1940 jäsenmäärä kaksinkertaistui. Oleellisimmin vaikuttivat uudet herätykset Vapaakirkon omilla kentillä.


title: Ilja Iljin

text: Ilja Iljin (s. 24. toukokuuta 1988 Qızılorda) on kazakstanilainen painonnostaja.


title: Ilja Iljin

text: Iljin voitti 94 kilogramman painoluokassa olympiakultaa 2008 Pekingin olympialaisissa yhteistuloksella 406 kilogrammaa (180+226).


title: Ilja Iljin

text: Dohan MM-kisoissa vuonna 2005 Iljin voitti 85 kilogramman painoluokassa kultaa yhteistuloksella 386 ja työntötuloksella 216. Yhteis- ja työntötulos ovat yhä voimassa olevia juniorien maailmanennätyksiä. 2006 Santo Domingon MM-kisoissa hän saavutti 94 kilogramman painoluokassa yhteistuloksella 392 kultaa, työntötuloksella 217 hopeaa ja tempaustuloksella 175 pronssia. Lisäksi hänellä on mitaleita alempien ikäluokkien kansainvälisistä arvokilpailuista.


title: Ilja Iljin

text: Iljin on 175 senttimetriä pitkä ja painaa 105 kilogrammaa.


title: Skanlaatio

text: Skanlaatio () tarkoittaa sarjakuvan muuntamista paperilta sähköiseen muotoon. Termiin törmää useimmiten japanilaisen sarjakuvan mangan yhteydessä, mutta käytännössä sillä voidaan tarkoittaa mitä tahansa (ulkolaista) julkaisua. Termi skanlaatio voidaan purkaa osiin ""skan"naus" (jäljennös) ja "trans"laatio"" (käännös).


title: Skanlaatio

text: Skanlaatioita levitetään verkon välityksellä yleensä ilmaiseksi suorina latauslähteinä tai IRC:n, Bittorrentin tai muiden vertaisverkko- tai tiedostonsiirto-ohjelmien välityksellä. Lisäksi on olemassa tiettyjä verkkosivuja (kuten Onemanga), jotka ovat erikoistuneet skanlaatioiden levittämiseen.


title: Skanlaatio

text: Skanlaation vaiheita ovat muun muassa skannaaminen, käännöstyö, editoiminen ja julkaisu sähköisessä muodossa. Koska skanlaatioiden julkaisijat eivät pyydä lupaa toimilleen, kyseessä on rikkomus tekijänoikeuslakia vastaan.


title: Lakmustesti (politiikka)

text: Lakmustesti on poliittisen ja yhteiskunnallisen keskustelun piirissä käytetty käsite. Sillä tarkoitetaan asiaa, jolla voidaan osoittaa henkilön tai muun näkemysten pitävyys tai suunta. Termi on alun perin lähtöisin kemian piiristä, jossa testillä mitataan happamuutta. Poliittiseksi käsitteeksi () se on tullut Yhdysvalloista, jossa se on alun perin tarkoittanut kysymystä, jolla testataan korkeaa virkaa hakevaa henkilöä, ja vastauksen perusteella ratkeaa, jatketaanko nimitysprosessia.


title: Marty Isenberg

text: Marty Isenberg on Humanitas Prize -ehdokkuuden saanut yhdysvaltalainen käsikirjoittaja, joka tuli tunnetuksi Beast Machinesin myötä. Sittemmin hän on ollut mukana muun muassa Marveliin perustuvissa animaatiosarjoissa, kuten X-Men, Hämähäkkimies, sekä muutamissa DC Comicsin animaatioissa Batman, Legion of Super Heroes ja Teräsmies. Lisäksi hän on yhdessä Michael Ryanin kanssa käsikirjoittanut suurimman osan vuoden 2003 Turtles-animaatiosarjan jaksoista. Nykyisin Isenberg on työskennellyt enimmäkseen in parissa.


title: John Wickström

text: John Wickström (13. joulukuuta 1870 Koivulahti – 7. kesäkuuta 1959 Vaasa) oli suomalainen teollisuusmies, joka perusti Vaasaan vene- ja paikallismoottoreita valmistaneen Wickström-veljesten Moottoritehdas Oy:n.


title: John Wickström

text: Wickströmin vanhemmat olivat kupariseppämestari Johan Michelsson Wickström (1847–1916) ja Brita-Lisa West. Hän muutti 19-vuotiaana Yhdysvaltoihin ja opiskeli siellä Chicagon "North Park Collegessa". Wickström omisti Chicagossa kolme konepaja-alan yritystä, "Economy Engine Companyn", "Chicago Motor Cycle Coach Companyn" ja "The Chicago Calorie Engine Companyn" vuosina 1898–1906. Hän rakensi vuonna 1898 ensimmäisen Chicagossa valmistetun automobiilin nimeltään "Caloric I". Autosta tehtiin parannettu versio "Caloric II" vuonna 1901. Wickström valmisti Chicagossa kerrostaloissa käytettyjä vesipumppuja, kuumailmakoneita, venemoottoreita ja myös kymmenen automobiilia. Hänelle myönnettiin Yhdysvalloissa yhdeksän patenttia vuosien 1897–1907 välillä.


title: John Wickström

text: John Wickstöm palasi Suomeen vuonna 1906 ja perusti yhdessä veljensä Jakob Wickströmin kanssa Vaasan Vaskiluotoon "Wickström-veljesten moottoritehdas Oy:n", jonka toimitusjohtajana hän oli vuosina 1906–1959. Wickström sai teollisuusneuvoksen arvonimen vuonna 1936.


title: John Wickström

text: Wickströmin konepaja valmisti nelitahtisia vene- ja paikallismoottoreita, joiden polttoaineena oli bensiini tai petrooli. Moottorien tehot vaihtelivat 4–100 hevosvoiman välillä. Wickström valmisti myös dieselmoottoreita vuodesta 1936 alkaen. Wickströmin konepaja valmisti vuosina 1906–1980 kaikkiaan noin 30 000 moottoria. Moottoreita vietiin Ruotsiin, Norjaan, Islantiin, Kanadaan, Jugoslaviaan, Japaniin, Portugaliin, Brasiliaan, Turkkiin sekä sotakorvauksina myös Neuvostoliittoon.


title: Pianosonaatti nro 10 (Beethoven)

text: Pianosonaatti nro 10 op. 14 nro 2 on Ludwig van Beethovenin varhaiskauden teoksiin kuuluva pianosonaatti, joka on sävelletty vuosina 1798–1799.


title: Pianosonaatti nro 10 (Beethoven)

text: Teos kestää noin 15 minuuttia, ja se on omistettu hänen edellisen pianosonaattinsa tapaan paroni Josefa von Braunille. Teos julkaistiin 9. joulukuuta 1799, päivää ennen hänen edellistä pianosonaattiaan.


title: Pianosonaatti nro 10 (Beethoven)

text: Teoksessa on kolme osaa:


title: Viktor Ruban

text: Viktor Ruban (, s. 24. toukokuuta 1981 Harkova, Ukrainan SNT, Neuvostoliitto) on ukrainalainen jousiampuja ja olympiavoittaja.


title: Viktor Ruban

text: Ruban voitti olympiakultaa Pekingin olympialaisissa 2008 miesten yksilökilpailussa. Loppukilpailussa hän kukisti Etelä-Korean Kyung-Mo Parkin 113–112. Ensimmäisen olympiamitalinsa Ruban voitti Ateenassa 2004, jolloin Ukrainan joukkue otti pronssia. Tuolloin hän oli yksilökilpailun kolmastoista. Pekingissä Ukrainan joukkue hävisi pronssimitaliottelussa Kiinalle.


title: Viktor Ruban

text: MM-tasolla Ruban on parhaimmillaan ollut yksilökilpailun kahdeksas Madridissa 2005. Samoissa kisoissa Ukrainan joukkue oli neljäs. Ruban voitti maailmancupin osakilpailun Boéssa, Ranskassa vuonna 2008.


title: Watling Streetin taistelu

text: Watling Streetin taistelu käytiin vuonna 60 tai 61 jaa. roomalaisten ja ikeenien kuningattaren Boudiccan johtamien joukkojen välillä jossakin Watling Street -maantien varrella Britanniassa. Taistelussa Suetonius Paulinuksen johtama paljon pienempi roomalaisarmeija voitti britannialaiset ja kukisti Boudiccan nostattaman kapinan roomalaisia vastaan.


title: Watling Streetin taistelu

text: Rooman keisari Claudius valloitti suuren osan Britanniaa vuonna 43. Vuonna 60 alkoi eräs Britannian vakavimmista kapinoista Roomaa vastaan. Sen aloitti Norfolkin ikeenien kuningatar Boudicca, joka oli kuningas Prasutaguksen puoliso. Prasutagus oli kuolemaansa asti Rooman liittolainen, mutta hänen kuoltuaan vuonna 60 roomalaiset ryöstivät prokuraattori Decianus Catuksen johdolla ikeenien kuningaskunnan, ruoskivat Boudiccan ja raiskasivat hänen tyttärensä. Boudicca nousi tämän vuoksi kapinaan samana vuonna ja hankki liittolaisia omasta ja naapuriheimoista. Tämän jälkeen hän ryösti Camulodunumin (Colchester), Verulamiumin (St Albans) ja Londiniumin (Lontoo) kaupungit.


title: Watling Streetin taistelu

text: Roomalaiset lähettivät 200 huonosti koulutettua sotilasta kapinaa vastaan, mutta osasto tuhottiin Camulodunumissa. Seuraavaksi legaatti Petilius Cerialis hyökkäsi Legio IX Hispanasta kootun osaston avulla kapinan ydinalueelle, mutta tämäkin osasto lyötiin ja melkein kaikki saivat surmansa.


title: Watling Streetin taistelu

text: Tämän jälkeen provinssin käskynhaltija Gaius Suetonius Paulinus palasi sotaretkeltä Pohjois-Walesista ja kohtasi Boudiccan joukot Watling Streetissä.


title: Watling Streetin taistelu

text: Paulinuksella oli komennossaan suurin osa Legio XIV Geminaa ja osa Legio XX Valeria Victrixiä sekä apujoukkojen jalka- ja ratsuväkeä. Yhteensä joukkoja oli noin 10 000 miestä.


title: Watling Streetin taistelu

text: Boudiccan armeijan kokoa ei tiedetä, mutta se oli todennäköisesti suurempi kuin roomalaisten. 100-luvulla eläneen historioitsija Dion Kassioksen mukaan britannialaisia oli 230 000, mutta tämä on luultavasti liioittelua. Britannialaiset olivat kuitenkin koulutukseltaan, varustukseltaan ja kuriltaan huomattavasti roomalaisia heikompia.


title: Watling Streetin taistelu

text: Paulinus tiesi vihollisarmeijan suunnattomasta koosta ja järjesti omat joukkonsa varovasti kapeikkoon, jonka ylänkö ja tiheät metsät suojasivat roomalaisten selustaa ja sivustaa. Legioonat olivat keskustassa, apujoukkojen jalkaväki vieressä ja ratsuväki sivustoilla.


title: Watling Streetin taistelu

text: Britannialaiset asettivat vaununsa armeijansa taakse, jolloin sotilaiden perheet pystyivät seuraamaan taistelua vaunuistaan. Boudicca uskoi voittavansa vihollisen pikemminkin ylivoimallaan kuin taktiikalla.


title: Watling Streetin taistelu

text: Britannialaiset lähtivät lopulta rynnäkköön roomalaisten taistelulinjaa vastaan. He saivat kuitenkin vastaansa tuhansien roomalaisten "pilum"-keihäiden sateen niskaansa. Roomalaisten "pilum" oli suunniteltu hajoamaan iskussa ja porautumaan tiukasti vihollisen kilpiin kiinni, joten viholliset eivät voineet käyttää "pilumia" uudelleen. Kiivaassa rynnäkössä britannialaiset myös pakkautuivat tiiviiksi massaksi, jolloin he eivät voineet taistella kunnolla.


title: Watling Streetin taistelu

text: Heitettyään keihäänsä roomalaiset muodostivat kolme kiilaa (Rooman tehokkain sotataktiikka) ja tunkeutuivat vähitellen britannialaisten sekasortoiseen massaan. Brittien ylivoima kääntyi heitä itseään vastaan ja he eivät päässeet liikkumaan tungoksen vuoksi. Roomalaiset ammattisotilaat niittivät armotta maahan myös sotilaiden perheitä, jotka olivat katsomassa taistelua. Kiivaiden taisteluiden jälkeen Boudiccan joukot kääntyivät lopulta pakoon kärsittyään suuria tappioita. Roomalaiset surmasivat pakenevia armotta.


title: Watling Streetin taistelu

text: Britannialaisten tappiot olivat suuret. Roomalaisen historioitsija Tacituksen mukaan kaatuneita oli jopa 80 000, kun taas roomalaisista kaatui vain noin 400 ja haavoittui vähän enemmän.


title: Watling Streetin taistelu

text: Tappion jälkeen Boudicca teki itsemurhan.


title: Chuck Patton

text: Francis Chuck Patton on yhdysvaltalainen Emmy-palkittu animaatio-ohjaaja ja animaattori, joka tuli tunnetuksi animaatiosarjasta "Spawn". Lisäksi hän on ollut mukana 1990-luvun alussa Action Force -aiheisissa animaatiosarjoissa ja ohjasi muun muassa kaikki ensimmäisen ja toisen tuotantokauden jaksot vuoden 2003 Turtles-animaatiosarjasta.


title: Pianosonaatti nro 13 (Beethoven)

text: Ludwig van Beethoven sävelsi kolmannentoista pianosonaattinsa, lisänimeltään Quasi una fantasia op. 27 no. 1 vuosina 1800–1801, ensimmäisen sinfoniansa säveltämisen aikoihin.


title: Pianosonaatti nro 13 (Beethoven)

text: Tämä noin 15 minuutin pituinen teos on omistettu ruhtinatar Josephine von Liechtensteinille ja julkaistu vuonna 1802. Beethoven asui tuolloin pienessä kylässä, Heiligenstadtissa etenevän kuuroutensa aiheuttaman kriisin vuoksi.


title: Pianosonaatti nro 13 (Beethoven)

text: Teoksessa on neljä osaa:


title: Aluke

text: Aluke voi viitata seuraaviin asioihin:


title: Erkki Ruoslahti

text: Erkki Ilmari Ruoslahti (s. 16. helmikuuta 1940) on suomalais-yhdysvaltalainen lääketieteen tutkija. Vuonna 2009 hänet valittiin tieteen akateemikoksi – poikkeuksellisesti ulkomaiseksi, joiden lukumäärää ei ole rajoitettu. Perusteena oli se, että hän on tehnyt uransa erityisesti Yhdysvalloissa ja hänellä on Yhdysvaltain kansalaisuus.


title: Erkki Ruoslahti

text: Imatralaissyntyinen Ruoslahti muutti Yhdysvaltoihin vuonna 1976 yhdessä tutkijapuolisonsa Eva Engvallin kanssa. Ruoslahti on erikoistunut syöpätutkimukseen. Hän työskentelee tutkimusjohtajana Burnham-instituutissa La Jollassa, Kaliforniassa, Yhdysvalloissa. Ruoslahti on vaikuttanut aiemmin myös Helsingin yliopistossa. Hänet on palkittu työstään muun muassa Japani-palkinnolla.


title: Marjalanniemi

text: Marjalanniemi tai "Marjolanniemi" (v:sta 1948 ) on kylä Norsjoen maalaiskunnan eteläosassa Käkisalmen piirissä Leningradin alueella Venäjällä. Suomelle kuuluessaan Marjalanniemi oli osa Käkisalmen maalaiskuntaa.


title: Marjalanniemi

text: Marjalanniemi sijaitsee Vuoksen pohjoisessa laskuhaarassa olevan Käkisalmenselän kaakkoisrannalla noin kymmenen kilometriä Käkisalmen kaupungista etelään. Marjalanniemen naapurikyliä olivat pohjoisessa Käkisalmenselän toisella puolella Hirvisaari, koillisessa Sakkali, idässä Pyhäjärven kunnan puolella Valkeamäen kylä, etelässä Räisälän puolella Myllypelto ja lännessä Lumilahden toisella puolella Räisälään kuulunut Särkisalo. Sakkalin rajan tuntumassa virtaa Kokkaroja. Nimestään huolimatta suurin osa Marjalanniemeä ei sijainnut niemellä, vaan aivan kylän pohjoisimmassa osassa oli pieni Vuokseen työntyvä niemi. Niemen itäpuolella oli Kalmistosaari.


title: Marjalanniemi

text: Vuonna 1920 Marjalanniemessä oli 180 asukasta. Vuonna 1939 asukkaita oli puolestaan 185. Marjalanniemen asutus oli keskittynyt kylän länsiosaan Norsjoelta Myllypeltoon kulkevan maantien länsipuolelle. Kyläaukean jakaa kahtia kylän halki kulkeva Marjalanniemenharju. Jonkin verran asutusta oli myös kylän metsäisessä itäosassa Kiviharjun itäpuolella. Myös nykyisin kylän asutus on keskittynyt samoille alueille.


title: Marjalanniemi

text: Ennen talvisotaa Marjalanniemi oli pääasiassa maatalousvaltainen kylä. Näpinlahden, Sakkalin ja Marjalanniemen kylien yhteinen kansakoulu sijaitsi Sakkalin kylässä ja se oli aloittanut toimintansa vuonna 1910. Marjalanniemessä aloitti koulun alaosasto vuonna 1929. Hiitola–Rautu-rata kulkee kylän halki. Vuonna 1939 rataosalle avattiin Marjalanniemen seisake. Tätä ennen marjalanniemeläiset olivat käyttäneet Näpinlahden seisaketta tai Myllypellon asemaa.


title: Marjalanniemi

text: Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.


title: Minni

text: Minni on suomalainen naisen etunimi. Nimi on todennäköisesti muunnos Jeminasta tai Vilhelmiinasta. Useimmiten se koetaan esimerkiksi Minnan lempinimenä, mutta sitä on tavattu myös oikeana etunimenä.


title: Minni

text: Suomessa on ollut muutamia yksittäisiä Minni-nimisiä henkilöitä jo 1800-luvun lopulta lähtien, jotkut heistä miehiäkin, mutta vähänkin yleisempään käyttöön se nimi tullut vasta 1900-luvun lopulla. Vuoden 1960 alusta vuoden 2009 loppuun mennessä nimi on annettu 483 henkilölle, jotka kaikki ovat naisia. Vuodesta 2020 lähtien Minnin nimipäivä on 26. toukokuuta.


title: Minni

text: Minni on myös suomalainen sukunimi, kuten hallitusneuvos, pääjohtaja Juhana Minnillä.


title: János Kornai

text: János Kornai (s. 21. tammikuuta 1928) on unkarilainen ekonomisti, joka tunnetaan erityisesti suunnitelmataloutta ja sen toteutusta sosialistissa valtioissa arvostelleista kirjoituksistaan.


title: János Kornai

text: Kornai aloitti uransa lehtimiehenä Unkarin kommunistisen puolueen lehdessä "Szabad Nép", mutta hänet erotettiin tehtävästään huhtikuussa 1955 kommunistisen vakaumuksen puutteeseen vedoten. Tämän jälkeen Kornai toimi useissa tehtävissä tutkijana ja ekonomistina erinäisissä Unkarin valtion laitoksissa. Vuodesta 1967 vuoteen 1993 Kornai toimi tutkimusprofessorina Unkarin valtion tiedeakatemiassa.


title: János Kornai

text: Vuodesta 1986 Kornai toimi taloustieteen professorina Harvardin yliopistossa eläkkeelle jäämiseensä asti vuonna 2002.


title: János Kornai

text: Kornain tunnetuin teos on vuonna 1980 ilmestynyt "Economics of Shortage", jossa hän argumentoi, ettei Itä-Euroopan sosialistimaita vaivannut krooninen tavarapula johtunut yksittäisistä suunnitteluvirheistä, vaan oli suunnitelmatalouden systemaattinen ilmiö.


title: János Kornai

text: Vuonna 2007 ilmestyneessä omaelämäkerrassaan "By Force of Thought" Kornai kertoo, miten hän ryhtyi sodan jälkeen innokkaaksi ja vakaumukselliseksi kommunistiksi, ja miten tuo vakaumus vähän kerrallaan mureni, kun hän vertasi sosialismin lupauksia ja todellisuutta.


title: János Kornai

text: Kornain teoksia ei ole suomennettu.


title: Amanda (palkinto)

text: Amanda-palkinto () on norjalainen televisio- ja elokuva-alan palkinto. Palkintoa on jaettu vuodesta 1985 alkaen, ja vuodesta 2005 alkaen palkinto on keskittynyt elokuvaan.


title: Amanda (palkinto)

text: Nimensä palkinto on saanut laulusta ""Amanda fra Haugesund"". Patsaan muoto sai vuonna 1985 järjestetyssä yleisökilpailussa, joka järjestettiin erään paikallisen lehden kanssa. Kilpailun voitti Kristian Kvakland.


title: Amanda (palkinto)

text: Suomalainen Anni-Kristiina Juuso on palkittu vuonna 2008 Parhaan naisosan palkinnolla roolistaan Kautokeinon kapinassa.


title: Amanda (palkinto)

text: Amandaa alettiin jakamaan vuonna 1985 osana "Norjan kansainvälistä elokuvajuhlaa" nostattamaan norjalaisen elokuvan tason ja mielenkiinnon nostamiseksi. Vuonna 1993 poikkeukselliseti jaettiin "Nordic Amanda", johon sai osallistua kaikkialta Pohjoismaista. Vuodesta 2005 alkaen TV-draama ei ole ollut edustettuna kategorioissa, televisio-ohjelmat palkittiin tästä edespäin "Gullruten"-palkinnolla.


title: Amanda (palkinto)

text: Vuonna 2008 jaettiin palkinnot 14. eri kategoriassa:


title: Salamaryhmä

text: Salamaryhmä oli suomalainen rap-yhtye, jossa esiintyivät muun muassa Nopsajalka, Paarma, Jukka Poika, MattiP, I-def, Ässämix ja Kaskas. Yhtye julkaisi kaksi albumia: "Suuntavaisto" on CD-R:nä jaettu demo, "Kaikki on mahollista" -levyn julkaisi Funkiest -levykaupan yhteydessä toimiva Fjuu Records.


title: Kapeasalmi

text: Kapeasalmi (myös Kapiasalmi) on kylä ja rautatieasema Käkisalmen piirissä Leningradin alueella Venäjällä. Kapeasalmi sijaitsee Suomen Neuvostoliitolle luovuttamassa Karjalassa ja se oli Suomelle kuuluessaan osa Käkisalmen maalaiskuntaa. Kapeasalmen rautatieasema sijaitsee Pietari–Hiitola-radalla.


title: Kapeasalmi

text: Kapeasalmi sijaitsi Käkisalmen maalaiskunnan pohjoisosassa Vuoksen pohjoisessa laskuhaarassa olevan Käkisalmenselän pohjoisrannalla noin neljä kilometriä Käkisalmen kaupungista luoteeseen. Kapeasalmen kylä käsitti Uskinsaaren eteläosan, Suur- ja Pien Vasikkasaaren, joukon pienempiä saaria ja pienen osan mannerta Suotniemen kylän pohjoispuolelta. Kylään kuului myös pieni erillisalue Suotniemen ja Kaukolan Järvenpään kylien rajalta. Kapeasalmen naapurikyliä olivat pohjoisessa Kaukolan kuntaan kuuluneet Uskinsaari ja Takavesi nimisen Vuoksen lahden toisella puolella Variksela, idässä Käkisalmen kaupunki, etelässä Suotniemi ja lännessä Kaukolan puolella Hyypölä ja Järvennpää.


title: Kapeasalmi

text: Vuonna 1920 Kapeasalmessa oli 66 asukasta. Vuonna 1939 asukkaita oli puolestaan 64. Kapeasalmen vähäinen asutus oli keskittynyt kylän länsiosaan Uskinsaareen Hiitola–Pietari-radan eteläpuolelle. Ennen talvisotaa Kapeasalmi oli pääasiassa maatalousvaltainen kylä.


title: Kapeasalmi

text: Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.


title: Waterloon metroasema

text: Waterloon metroasema [] on metroasema Bakerloo-, Jubilee-, Northern- ja Waterloo & City -linjoilla. Se sijaitsee Waterloon rautatieaseman läheisyydessä. Asema oli koko Lontoon metrojärjestelmän toiseksi käytetyin.


title: Waterloon metroasema

text: Asemalla on 23 liukuportaat, enemmän kuin millään muulla Lontoon metroasemalla.


title: Waterloon metroasema

text: Metroaseman avasi 8. elokuuta 1898 Waterloo & City Railway. Vuosien aikana asemaan on liitetty monia muitakin linjoja.


title: Chilen lippu

text: Chilen lippu, joka tunnetaan myös nimellä La estrella solitaria (yksinäinen tähti), on Chilen tunnus vaakunan, moton ja kansallislaulun ohella. Se hyväksyttiin maan lipuksi 18. lokakuuta 1811. Se koostuu neljästä osasta. Lipun vasemmassa yläkulmassa on sinisellä pohjalla valkoinen tähti. Tähti johdattaa Chilen edistykseen ja kunniaan. Se kuvaa myös tasavallan yhtenäisyyttä. Sininen kuvaa kirkasta taivasta ja Tyyntämerta. Valkoinen vaakaraita kuvaa Andien lunta. Punainen vaakaraita puolestaan kuvaa vapauden puolesta vuodatettua verta. Chilen lipun suunnitteli yhdysvaltalainen Charles Wood. Aluksi tähti oli mukana vain valtiolipussa, mutta jo 1800-luvulla se alettiin merkitä myös kansallislippuun.


title: Ubon Ratchathani

text: Ubon Ratchathani (), lyhyesti Ubon () on Ubon Ratchathanin provinssin pääkaupunki. Se sijaitsee Koillis-Thaimaan Isanissa. Se on samalla myös Mueang Ubon Ratchathanin alueen pääkaupunki. Vuonna 2005 kaupungissa oli 211 855 asukasta.


title: Ubon Ratchathani

text: Ubon Ratchathani sijaitsee Thaimaan, Laosin ja Kambodžan raja-alueella, noin 630 kilometriä Thaimaan pääkaupungista Bangkokista koilliseen. Alueen suurin joki Mun virtaa kaupungin läpi, ja se on myös alueen tärkein vesilähde.


title: Ubon Ratchathani

text: Kaupungin ympärillä oleva alue oli pitkään ennen Ramathibodi I:n hallitsemaa Ayutthayan valtakuntaa khemerien asuttama. Kaupunki itsessään perustettiin 1700-luvun lopulla burmalaisten tuhottua vuonna 1767 valtakunnan. Paikalliset johtajat perustivat kaupungin Rama I:n ehdotuksesta 20 vuotta hyökkäyksen jälkeen. Alue on ollut hallinnollisesti itsenäinen vuodesta 1933 lähtien.


title: Ubon Ratchathani

text: Vietnamin sodan aikana kaupungissa oli Yhdysvaltain ilmavoimien lentotukikohta, joka on nykyisin Thaimaan kuninkaallisten ilmavoimien käytössä.


title: Uskinsaari

text: Uskinsaari (myös "Uskensaari") on saari Vuoksen pohjoisessa laskuhaarassa olevasta Käkisalmenselästä luoteeseen työntyvässä lahdessa. Saari sijaitsee Kaarlahden kunnassa Käkisalmen piirissä Leningradin alueella Venäjällä. Uskinsaari sijaitsee Suomen Neuvostoliitolle luovuttamassa Karjalassa. Suomelle kuuluessaan saaren eteläosa kuului Käkisalmen maalaiskunnan Kapeasalmen kylään ja pohjoisosa Kaukolan kunnan Uskinsaaren ja Heinsalmen kyliin. Pietari–Hiitola-rata kulkee saaren läpi.


title: Uskinsaari

text: Uskinsaarta ympäröivillä vesialueilla on omat nimensä, vaikka ne yhdessä muodostavatkin Käkisalmenselästä työntyvän lahden. Saaren pohjoispuolella on Varikselanjärvi, joka on Heinsalmen kautta yhteydessä saaren koillispuolella olevaan Takaveteen, joka yhtyy Käkisalmenselkään. Saaren lounaispuolella puolestaan on Rominselkä, joka on salmien kautta yhteydessä Käkisalmenselkään ja Variselanjärveen.


title: Itsekuri

text: Itsekuri tarkoittaa oman käytöksensä hallitsemista ja päämäärätietoista työskentelyä tavoitteiden saavuttamiseksi. Itsekuria harjoittava ihminen pystyy kieltäytymään hetkellisistä haluista ja mielihyvän hankkimisesta korkeamman päämäärän vuoksi, mitä kutsutaan lykätyksi tarpeiden tyydytykseksi. Itsekurista on löydettävissä monia yhtymäkohtia itsehillintään, jota usein vaaditaan yksilöltä sosiaalisessa kanssakäymisessä tämän haluaman lopputuleman saavuttamiseksi, ja joka on näin eräs itsekurin tyyppi. Persoonallisuuspsykologiaan kuuluvassa piirreteoriassa tunnollisuutta ja itsekuria pidetään oleellisena ihmisluonnetta määrittävänä tekijänä.


title: Itsekuri

text: Äärimmäiseen itsekuriin pyrkivää elämäntapaa kutsutaan asketismiksi. Monet maailman uskonnoista painottavat itsekurin merkitystä paheiden välttämisessä, ja itsekurin ihannoimisella ja asketismilla on ollut sijansa lähes kaikissa kulttuuripiireissä aina antiikin Kreikasta kristinuskoon ja sen luostaritoimintaan.


title: Itsekuri

text: Antiikin maailmassa Spartan kaupunkivaltiossa kansalaisista koulittiin ns. spartalaisen kasvatuksen avulla sotureita. Itsekuri oli yhteiskuntaa määrittävä piirre, mistä kertoo tunnettu legenda ketun varastaneesta spartalaisnuorukaisesta, joka piilottaa eläimen vaippaansa muita sotureita tavatessaan ja antaa sen raadella sisäelimensä välttääkseen kasvojenmenetyksen ja säilyttääkseen kunniansa. Myöhemmin historiassa itsekuri on ollut arvossaan esimerkiksi brittiläisessä kulttuurissa viktoriaanisena aikakautena.


title: Masi Luoma & Luojanluomat

text: Masi Luoma & Luojanluomat on samannimisen Masi Luoman johtaman yhtyeen ainoaksi jäänyt studioalbumi. Se julkaistiin vuonna 1984.


title: Masi Luoma & Luojanluomat

text: Albumi sisältää eri suomalaislaulajien tulkintoja tunnetuista iskelmistä.


title: Luettelo virallisista kielistä valtioittain

text: Tämä luettelo valtioiden virallisista kielistä. Vähemmistökieliä ei ole otettu huomioon. Jotkut valtiot ovat monikielisiä.


title: Pihlajalahti

text: Pihlajalahti on kylä Savonlinnassa Saimaan rannalla, Kommersalmesta noin 10 kilometriä länteen vesitse. Asukasmäärä on noin 250 ja kesäisin asukasmäärä kasvaa aina 2 000 henkeen. Maa- ja metsätalous on edelleen suurin toimeentulon antaja, mutta suuri osa asukkaista käy muualla töissä. Koulua ei kylällä enää ole, ja oppilaat menevät joko Kallislahteen tai Savonlinnaan kouluun. Kylän kyläkauppa lopetettu vuosituhannen vaihteessa, mutta kylällä on edelleen kesäkioski. Pihlajalahdella on myös tanssilava. Kylällä sijaitsee myös vanha Ruotsin ja Venäjän aikainen raja sekä käräjäkivet, jotka ovat vieläkin tallessa.


title: Mun

text: Mun () on joki Isanissa, Koillis-Thaimaassa. Se yhtyy Mekong-jokeen. Mun-joen alkulähde sijaitsee Khao-Yain kansallispuistossa, lähellä Nakhon Ratchasimaa ja se virtaa läpi Etelä-Isanissa sijaitsevan Buriramin ja yhtyy Mekongiin Ubon Ratchathanin provinssissa. Joen pituus on 673 kilometriä. Yhdessä sen suuaukoista sijaitsee Pak-Munin pato. Joessa virtaa keskimäärin 21 000 kuutiometriä vettä vuosittain.


title: Mun

text: Munin suurin sivujoki on Chi, joka liittyy jokeen Amphoe Kanthararomin alueella, Si Saketin provinssissa.


title: Al-Ma’ida

text: Al-Ma’ida (, ) on Koraanin 5. suura. Se sisältää 120 jaetta. Se on Medinan suura. Suura käsittelee kiellettyjä eläimiä sekä Jeesuksen ja Mooseksen missioita. Suuran nimi tulee jakeista 112-115, joissa opetuslapset pyytävät Jeesukselta, että saisivat katetun pöydän taivaasta.


title: Al-An’am

text: Al-An’am (, ) on Koraanin 6. suura. Se sisältää 165 jaetta ja se on Mekan suura.


title: Otfried Preußler

text: Otfried Preußler [proisler] (20. lokakuuta 1923 Liberec, Tšekkoslovakia – 18. helmikuuta 2013 Prien am Chiemsee, Saksa) oli saksalainen lastenkirjailija. Hänen tunnetuimmat suomeksi käännetyt teoksensa ovat "Mustan myllyn mestari" () ja "Pikkunoita" ().


title: Otfried Preußler

text: Preußler taisteli toisessa maailmansodassa itärintamalla Saksan armeijan luutnanttina. Hän jäi Neuvostoliiton puna-armeijan vangiksi 1944 ja joutui olemaan viisi vuotta useilla eri vankileireillä Tatarstanissa, muun muassa Jelabugassa. Vapautumisensa jälkeen Preußler palasi Saksaan ja onnistui löytämään Rosenheimin kaupungista Baijerista sukulaisiaan sekä kihlattunsa Annelies Kindin, jonka kanssa hän avioitui samana vuonna.


title: Otfried Preußler

text: Preußler työskenteli Rosenheimissa ensin peruskoulun opettajana ja sitten rehtorina 1953–1970. Hänen satusedänlahjansa pantiin nopeasti merkille, ja useat Preußlerin oppilailleen kertomat tarinat päätyivät myöhemmin hänen kirjoihinsa. Aluksi Preußler kirjoitti vain osa-aikaisesti lastenkuunnelmia; ensimmäisen lastenkirjansa "Pienen vesimiehen" hän julkaisi 1956.


title: Otfried Preußler

text: Preußler kirjoitti yhteensä 32 lasten- ja nuortenkirjaa, joita on myyty saksaksi yli 15,2 miljoonaa kappaletta. Käännöksiä kirjoista on tehty kaikkiaan noin 275 kappaletta.


title: Otfried Preußler

text: Otfried Preußler työskenteli vapaana kirjailijana ja asui Haidholzenissa lähellä Rosenheimia.


title: Renault Viva Grand Sport

text:
Renault Viva Grand Sport oli Renault'n vuosina 1934-1939 valmistama automalli. Se esiteltiin vuoden 1934 Pariisin autonäyttelyssä yhdessä Nervastellan kanssa. Renault teki sopimuksen lentäjä Hélène Boucherin kanssa auton markkinoinnista.
Viva Grand Sportin moottorina oli kuusisylinterinen rivimoottori, iskutilavuudeltaan 4085 cm³. Mallilla voitettiin vuoden 1934 Grand Prix de la Baule.Hélène Boucher ja Viva Grand Sport


title: Meidän Festivaali

text: Meidän Festivaali on vuonna 1997 perustettu vuosittainen musiikkitapahtuma, jonka nimi oli vuoteen 2010 saakka Tuusulanjärven kamarimusiikki. Tapahtuman järjestäjänä toimii Järvenpään Sibelius-seura.


title: Meidän Festivaali

text: Tapahtuman ensimmäisenä taiteellisena johtajana toimi 1997–1998 Olli-Pekka Karppinen. Alkuvuosina tapahtuman konsertit olivat klassisen kamarimusiikin konsertteja. Vuosina 1999–2006 tapahtuman taiteellisina johtajina toimivat viulistiveljekset Jaakko ja Pekka Kuusisto, joista jälkimmäinen on jatkanut yksin tapahtuman taiteellisena johtajana vuodesta 2007 lähtien. Syksyllä 2018 taiteellisena johtajana aloittaa Kamus-kvartetti.


title: Meidän Festivaali

text: Meidän Festivaali kuuluu Finland Festivals -tapahtumiin. Monien tapahtuman konserttien esityspaikkoina on ollut Tuusulanjärven taiteilijayhteisön taloja, kuten Villa Kokkonen, Ainola, Suviranta, Halosenniemi ja Erkkola.


title: Meidän Festivaali

text: Meidän Festivaali on palkittu Finland Festivalsin Vuoden Festivaali 2011 -nimikkeellä sekä vuoden 2013 musiikin valtionpalkinnolla.


title: Kyösti Iitti

text: Kyösti Iitti (s 8. kesäkuuta 1948) on pöytyäläinen kuvanveistäjä ja kansantaiteilija.


title: Kyösti Iitti

text: Kyösti Iitti aloitti työuransa metsätyöntekijänä. Parikymppisenä hän meni Wärtsilän Turun telakan levyseppäkouluun. Hän teki metallimiehen töitä, kunnes sairastuminen astmaan pakotti vaihtamaan ammattia. Hän kouluttautui hierojaksi ja toimii edelleen hierojan ammatissa. Iitin sukujuuret ovat Karjalassa.


title: Kyösti Iitti

text: Iitti tekee taidetta kierrätysmetallista. Hänen teoksensa ovat pääasiassa ihmis- tai eläinhahmoja. Kotona Pöytyän Kaitoonmäellä hänen taidettaan on runsaasti esillä pihalla ja muualla 5 hehtaarin metsätontilla. Hän on tehnyt ITE-taidetta vuodesta 1985 lähtien. Hänen työnsä Uudisraivaajat on esillä Loimaalla Suomen maatalousmuseo Sarassa. Vuonna 2005 Kettinkikarhu oli esillä Helsingin Töölönlahden ITE-veistospuistossa.


title: Grigori Ordžonikidze

text: Grigori Konstantinovitš Ordžonikidze (, ) alias Sergo Ordžonikidze; 24. lokakuuta 1886 Goreša, Kutaisin kuvernementti – 18. helmikuuta 1937 Moskova) oli georgialaissyntyinen vallankumouksellinen, neuvostoliittolainen poliitikko ja n jäsen.


title: Grigori Ordžonikidze

text: Grigori Ordžonikidze syntyi Kharagaulissa, läntisessä Georgiassa.


title: Grigori Ordžonikidze

text: Hän tutustui radikaaliin poliittiseen toimintaan vuonna 1903 ja liittyi Venäjän sosialidemokraattiseen puolueeseen. Valmistuttuaan lääkäriksi Mihailovin sairaalan lääketieteellisestä tiedekunnasta Tbilisissä hänet pidätettiin aseiden salakuljetuksesta. Hänet kuitenkin vapautettiin, ja hän pakeni Venäjältä Saksaan. Hän palasi Venäjälle ja asettui Azerbaidžanin Bakuun, jossa toimi Stalinin ryhmän kanssa.


title: Grigori Ordžonikidze

text: Ordžonikidze osallistui Persian vallankumoukseen bolsevikkien lähettämänä toimijana. Hän vietti vuoden 1909 Teheranissa.


title: Grigori Ordžonikidze

text: 1910-luvun alussa hänet pidätettiin Venäjällä sosiaalidemokraattisen puolueen jäsenyyden takia ja karkotettiin Siperiaan, josta hän pakeni kolme vuotta myöhemmin. Hän palasi Stalinin luo Pietariin huhtikuussa 1912. Hän nousi Leninin johtaman keskuskomitean jäseneksi vuonna 1912. Jälleen hän jäi tsaarin poliisin vangiksi ja sai kolmivuotisen pakkotyörangaistuksen.


title: Grigori Ordžonikidze

text: Venäjän sisällissodan aikana hänestä tuli Ukrainan komissaari ja hän osallistui taisteluihin valkoisia vastaan Kaukasuksella. Vähän myöhemmin hän osallistui Armenian bolševikkivaltaukseen.


title: Grigori Ordžonikidze

text: Kommunistisen puolueen Kaukasian toimiston päällikkönä Ordžonikidze varmisti Gruusian liittämisen Neuvostoliittoon vuonna 1921 ja pyrki auttamaan Mirza Khanin lyhytikäiseksi jäänyttä Gilanin sosialistista tasavaltaa Pohjois-Iranissa. Hän toimi Persiassa vuosina 1920-1921. Vuonna 1922 hän oli mukana Gruusian autonomisen aseman nujertamisessa.


title: Grigori Ordžonikidze

text: Vuonna 1926 hän eteni kommunistisen puolueen keskuskomitean politbyroohon. 1930-luvulla Ordžonikidze toimi kansantalouden korkeimman neuvoston puheenjohtajana ja raskaan teollisuuden kansankomissaarina. Hän, Stalin ja Anastas Mikojan muodostivat ryhmän, jota kutsuttiin Kaukasialaiseksi klikiksi.


title: Grigori Ordžonikidze

text: Ordžonikidzen kuolinsyyksi vuonna 1937 ilmoitettiin itsemurha. Ennen kuolemaansa hän ei vastakkaisista väitteistä huolimatta vastustanut Stalinin toimeenpanemaa puolueen sisäistä puhdistuskampanjaa edes alaisensa Juri Pjatakovin tuomitsemistapauksessa. Hän aikoi pitää puheen, jossa kehotettiin sabotöörien tehokkaampaan eliminointiin.


title: Grigori Ordžonikidze

text: Ordžonikidze kuoli 18. helmikuuta 1937 ennen kuin sai pidettyä puhettaan. Virallinen kuolinsyy oli sydänkohtaus. Hruštševin länsimaissa toimitetussa muistelmissa kerrotaan Ordžonikidzen tappaneen itsensä, mutta tässäkään kertojalla ei ollut omakohtaista tietoa asiasta. Venäläinen historiantutkija Vladimir Bobrov on vuonna 2008 perustellut itsemurhaväitettä.


title: Grigori Ordžonikidze

text:
Neuvostoliitossa oli useita Ordžonikidzen mukaan nimettyjä kaupunkeja, kuten nykyinen Vladikavkaz.
Moskovan ilmailuinstituutti (MAI) nimettiin aikanaan Sergo Ordzhonikidzen mukaan.


title: Juha Aho

text: Juha Aho (s. 14. helmikuuta 1981) on suomalainen, keskitorjujana pelaava lentopalloilija, joka on saavuttanut peliuransa aikana kerran lentopallon Suomen mestaruushopean (2002), kahdesti kultaa (2006 ja 2010) sekä Suomen cupin voiton (2009). Aho pelaa kaudella 2013-14 Vammalan Lentopallon riveissä 1+1 -vuotisella sopimuksella. Aiemmin urallaan hän on pelannut Kempeleen Pyrinnön (KemPy), Napapiirin Pallokettujen (NaPa), Perungan Poikien (PerPo), Ylöjärven Pallon (YPa), Tampereen Isku-Volleyn, Kempeleen Lentopallon (KempeLe), Oulun Ettan ja Oulun Sun Volleyn riveissä. Ahon kasvattajaseura on Muhos Volley -96. SM-liigassa hän debytoi Perungan Pojissa kaudella 2001–2002.


title: Juha Aho

text: Aho voitti Isku-Volleyssa pelatessaan uransa ensimmäisen Suomen mestaruuden vuonna 2006. Toisen mestaruutensa hän saavutti Sun Volleyn riveissä vuonna 2010. Aho valittiin ensimmäisen kerran miesten maajoukkueryhmään keväällä 2013 32-vuotiaana. Siviiliammatiltaan poliisina toimiva Aho on voittanut myös 1-sarjan mestaruuden.


title: Juha Aho

text: Kaudella 2011-12 191-senttinen Aho ylsi Ettan tehokkaimpana pelaajana Mestaruusliigan runkosarjan pistepörssissä sijalle 16 (362 pistettä) ja samalla parhaaksi keskitorjujaksi.


title: Juha Aho

text: Juha Ahon veli, Marko Aho, on entinen huippulentopalloilija.


title: ART Grand Prix

text: ART Grand Prix (ennen nimellä Lotus ART ja Lotus GP) on ranskalainen kilpatalli. Talli on kilpaillut muun muassa GP2:ssa, GP3:ssa ja Formula 3 eurosarjassa. Talli on voittanut GP2:ssa kolme tallien ja kuljettajien mestaruutta ja GP3-sarjassa viisi tallien ja kaksi kuljettajien mestaruutta. Vuodesta 2011 ART-talli teki yhteistyötä paluun kilpa-autoiluun tehneen Lotuksen kanssa ja talli tunnettiin kaudella 2011 nimellä Lotus ART, jonka jälkeen kaudella 2012 tallin nimeksi tuli Lotus GP. Vuonna 2013 talli palasi perinteiseen ART -nimeensä. Vuosina 2015-2016 ART-talli kilpaili myös DTM-vakioautosarjassa.


title: ART Grand Prix

text: ART pyrki F1-sarjaan kaudeksi 2011, mutta veti taloussyihin vedoten hakemuksensa pois kesken valintaprosessin. FIA päätti lopulta olla kokonaan valitsematta kolmattatoista tallia.


title: ART Grand Prix

text: Tallilla on myös toinen pikkuformulatalli joka tunnetaan nimellä ART Junior Team.


title: ART Grand Prix

text: • GP2-finaali 2011 oli GP2-kauden 2011 ulkopuolinen finaali.


title: ART Grand Prix

text: (*) Kausi kesken.


title: Pushpa Kamal Dahal

text: Pushpa Kamal Dahal (s. 11. joulukuuta 1954) on nepalilainen poliitikko. Hän on maan suurimman puolueen, Nepalin kommunistisen puolueen (maolainen), johtaja. Dahal toimi maansa pääministerinä elokuusta 2008 toukokuuhun 2009. Vuosina 1996–2006 maolaiset kävivät Prachandan johdolla sotaa Nepalin hallitusta vastaan.


title: Pushpa Kamal Dahal

text: Pushpa Kamal Dahal tunnetaan yleisesti salanimellään Prachanda (nepaliksi प्रचण्ड, ).


title: Pushpa Kamal Dahal

text: Prachanda syntyi köyhään pienviljelijäperheeseen Dhikur Pokharissa Kaskin alueella. Vanhemmiltaan (Muktiram ja Bhawani Dahal) nimen Chhabi Lal Dahal saanut poika oli perheen kahdeksasta lapsesta (6 tytärtä ja 2 poikaa) vanhin. Esikoisen ollessa kuusivuotias Dahalit joutuivat muuttamaan vuoristoiselta kotiseudultaan Terain tasangoille.


title: Pushpa Kamal Dahal

text: Kymmenennellä luokalla Chhabin biologian opettaja antoi tälle nimen Pushpa Kamal, koska pojan ulkonäkö opettajan mielestä muistutti samannimistä kukkaa. Nimi oli koululaiselle mieluinen ja hän päätti pitää sen. Lukion käytyään Prachanda muutti Kathmanduun opiskelemaan yliopistossa. Hän viimeisteli tutkintonsa kotikaupungissaan Chitwanissa. Valmistuttuaan 1976 Prachanda työskenteli kaksi ja puoli vuotta opettajana Gorkhan alueella. Työnsä ohella hän opetti lukutaidottomia aikuisia lukemaan, auttoi paikallisia viljelijöitä ja tutustutti näitä kommunistiseen filosofiaan.


title: Pushpa Kamal Dahal

text: Prachanda kiinnostui kommunistisesta aatteesta jo kouluaikana. Kipinän poliittiseen heräämiseen antoivat Nepalin köyhien ja opiskelijoiden voimistunut liikehdintä sekä Kiinan kulttuurivallankumous. Varsinaisesti hän meni mukaan politiikkaan opiskeluvuosinaan pääkaupungissa, missä hän tutustui liikkeen suuriin nimiin. 1970-luvun lopussa hän alkoi jo olla kokopäiväinen poliitikko.


title: Pushpa Kamal Dahal

text: Prachandan ensimmäinen puolue oli Nepalin kommunistinen puolue (Pushpa Lal), johon hän liittyi 1970-luvun alussa. Vuosikymmenen loppupuolella hän vaihtoi NKP:hen (Chautho Mahadhibeshan). 1980-luvun alussa Prachanda siirtyi pois julkisuudesta maanalaiseen poliittiseen työhön. Hän oli aktiivinen varsinkin puolueensa nuorisojärjestössä, jonka presidentiksi hän nousi 1983. NKP (Chautho Mahadhibeshan) hajosi 1983, jolloin Prachanda siirtyi monien muiden tavoin uuteen NKP:hen (Mashal). Hän nousi nopeasti puolueen keskuskomiteaan, poliittiseen toimikuntaan ja pääsihteeriksi. 1990-luvun alkupuolella riidat puoluetoveiden kesken jälleen kärjistyivät ja Prachanda siirtyi NKP:hen (Ekata Kendra).


title: Pushpa Kamal Dahal

text: Prachandan taival NKP:ssä (Ekata Kendra) jäi lyhyeksi, sillä hän kannattajineen perusti oman puolueen vuonna 1995. Vuoden kestäneiden valmistelujen jälkeen Nepalin kommunistinen puolue (maolainen) aloitti sodan, maolaisittain "kansansodan", joka päättyi voitollisesti kymmenen vuotta myöhemmin, kun kuningas Gyanendra syöstiin vallasta ja valtiosta tehtiin tasavalta. Prachanda oli sota-ajan sekä puolueensa poliittinen että sotilaallinen johtaja. Maolaiset ovat nimittäneet taktiikkaansa "Prachandan tieksi/poluksi". Teoriaansa kehittäessään, peruskatsomuksiltaan marxilais-leniniläis-maolainen, Prachanda otti vaikutteita varsinkin ihailemaltaan perulaiselta Loistava polku -liikkeeltä.


title: Pushpa Kamal Dahal

text: Ennen tunnetuinta salanimivalintaansa Pushpa Kamal Dahal käytti maanalaisuuden kaudellaan mm. nimiä "Kalyan", "Bishwas", "Nirman".


title: Pushpa Kamal Dahal

text: Prachanda astui julkisuuteen vuonna 2006 oltuaan maanalla 25 vuotta. Keväällä 2008 maolaiset nousivat suurimmaksi puolueeksi perustuslakia säätävän kokouksen vaaleissa. Prachanda oli ehdolla kahdessa yhden hengen vaalipiirissä, jotka molemmat hän voitti suurella marginaalilla. Vaalivoiton jälkeen, ja jo ennen vaaleja, maolaiset kaavailivat Prachandasta maan seuraavaa presidenttiä. Kun tämä ei näyttänyt toteutuvan, tavoitteesta luovuttiin ja maolaiset tukivat toista ehdokasta, joka hävisi Kongressipuolueen ehdokkaalle. Suurimpana puolueena maolaiset saivat kuitenkin hallituksen johdettavakseen. Perustuslakia säätävä kokous valitsi Prachandan pääministeriksi 15. elokuuta 2008 ja hän vannoi virkavalansa 18. elokuuta 2008. Prachandaa tuki 21 kokouksen 25 puolueesta. Ennen valintaansa Prachanda luopui (vuonna 2001 muodostetun) maolaisten armeijan (PLA) johtajuudesta.


title: Pushpa Kamal Dahal

text: Dahal erosi pääministerin tehtävästä toukokuussa 2009 armeijan komentajasta käydyn kiistan jälkeen. Prachandan hallitus yritti erottaa armeijan johtajan, mutta presidentti Ram Baran Yadav kumosi päätöksen.


title: Pushpa Kamal Dahal

text: Prachanda on ollut pitkään naimisissa Sita Poudelin (Dahal) kanssa. He päätyivät yhteen järjestetyssä avioliitossa teini-ikäisinä. Parilla on neljä lasta: kolme tytärtä (Gyanu, Renu, Ganga) ja yksi poika (Prakash). Myös muut perheenjäsenet ovat aktiivisesti mukana maolaispuolueen toiminnassa. 1970-luvun lopulla mukaan liikkeeseen mennyt Sita on puolueen keskusneuvonantaja. Renu on perustuslakia säätävän kokouksen jäsen. Prakash kuuluu puolueen aluetoimikuntaan.


title: Ludwig Leichhardt

text: Friedrich Wilhelm Ludwig Leichhardt (23. lokakuuta 1813 Sabrodt (nykyinen Tauche), Brandenburg – luultavasti 1848 Australia) oli preussilainen tutkimusmatkailija, kasvi- ja eläintieteilijä ja geologi. Leichhardt tutki urallaan Australian luontoa ja johti kolmea tutkimusretkeä, jotka kartoittivat maan pohjoisten alueiden ja sisämaan luonnonoloja. Viimeisellä matkallaan Leichhardt katosi, eikä häntä tai hänen ruumistaan löydetty uutterista etsinnöistä huolimatta. Vuonna 2006 Länsi-Australiasta tosin tavattiin erään aboriginaalimiehen hallusta Leichhardtin kiväärin nimilaatta, jonka paikalliset historioitsijat arvioivat aidoksi.


title: Renault Type AG/Type AG-1

text: Renault Type AG/Type AG-1 oli Renault'n 1905-1910 valmistama taksikäyttöön tarkoitettu automalli. Se sai kutsumanimen Taxi de la Marne (Marnen taksi), koska valtaosa takseista, joita käytettiin siirtämään Ranskan joukkoja Pariisista syyskuun alussa 1914 Marnen taisteluun Ensimmäisessä maailmansodassa, oli Renault Type AG-mallisia.


title: Renault Type AG/Type AG-1

text: Se oli yksi neljästä ensimmäisestä uudesta mallista, jonka tuotanto aloitettiin Marcel Renault'n kuoleman jälkeen vuonna 1903.


title: Renault Type AG/Type AG-1

text: Pariisissa toiminut autonvuokrausyhtiö tilasi 1500 autoa vuonna 1905, kiitos vuonna 1891 keksityn taksamittarin, joka laski asiakkaan maksettavan summan automaattisesti. Malli oli erittäin suosittu koko vuosikymmenen ajan sekä Pariisissa että Lontoossa.


title: Haaretz

text: Haaretz (, "Maa", tarkoittaa Israelia) on vuonna 1919 perustettu Israelin vanhin päivälehti. Se ilmestyy hepreankielisenä berliner-kokoisena. Haaretz English Edition on lehden englanniksi käännetty painos. Israelissa se ilmestyy ja on myynnissä yhdessä International Herald Tribunen kanssa. Pohjois-Amerikassa se ilmestyy sanomalehtenä kerran viikossa, ja siinä on koosteena viikon artikkeleita. Haaretzin molemmat versiot ovat luettavissa myös internetissä.


title: Haaretz

text: Muihin Israelissa ilmestyviin laajalevikkisiin sanomalehtiin, etenkin Maariviin ja Yedioth Ahronothiin, verrattuna Haaretzin otsikot ja kirjainkoko ovat pienempiä, kuvilla on vähemmän tilaa ja artikkelit ovat analyyttisempiä. Johtavat poliitikot pitävät sen pääkirjoitussivua vaikutusvaltaisempana Uutisten lisäksi Haaretzissa julkaistaan artikkeleita yhteiskunnallisista ja ympäristöaiheista, kirjallisuuskatsauksia, tutkivia artikkeleita ja poliittisia kommentointeja.


title: Haaretz

text: Haaretzin lukijakunta koostu Israelin keski- ja yläluokasta, intellektuelleista, koulutetusta väestä. Sitä luetaan yleisesti Israelin älymystön ja poliittisten johtajien piirissä, ja Encyclopædia Britannicassa sitä luonnehditaan Israelin vaikutusvaltaisimmaksi sanomalehdeksi.


title: Haaretz

text: Hepreankielisen painoksen levikki on arkisin 75 000. Pohjois-Amerikassa ilmestyy painettu viikkolehti, jossa on koosteena viikon uutiset. Lehti ilmoittaa hepreankielisen lehden maksavien tilaajien määräksi 65 000, irtonumeromyynnin kanssa yhteensä päivittäinen levikki on 72 000, viikonloppuisin 100 000. Englanninkielisen lehden tilaajamäärä on 15 000.


title: Käkisalmenselkä

text: Käkisalmenselkä () on järvi Vuoksen pohjoisessa laskuhaarassa Norsjoen ja Räisälän kunnallishallintoalueilla Käkisalmen piirissä Leningradin alueella Venäjällä. Käkisalmenselkä sijaitsee Suomen Neuvostoliitolle luovuttamassa Karjalassa. Suomelle kuuluessaan Käkisalmenselkä kuului Käkisalmen maalaiskuntaan ja Räisälän kuntaan.


title: Käkisalmenselkä

text: Käkisalmenselkä on Vuoksen järvimäinen leventymä. Vuoksi laskee järveen etelästä kahtena uomana, joiden väliin jää Härskeensaari. Käkisalmenselkä on saarekas ja monilahtinen. Suurimmat saaret ovat Hirvisaari ja Palosaari. Käkisalmenselkään laskee pohjoisesta Miinajoki ja Käkisalmenselästä pitkälle luoteeseen työntyvän Kaarlahden perukkaan laskee Ilmeenjoki. Merkittävin järveen idästä päin laskeva joki on Ostamojärvestä tuleva Puntuksenjoki. Käkisalmenselän pohjoispäästä Vuoksi laskee kahta lasku-uomaa pitkin Laatokkaan. Leveämpi Tenkalahdenvirta virtaa Käkisalmen kaupungin läpi ja pienempi Pärnänjoki laskee Pärnän kylän länsipuolelta suunnilleen entistä Kaukolan ja Käkisalmen maalaiskunnan rajaa pitkin.


title: Len Lunde

text: Leonard Melvin Lunde (13. marraskuuta 1936 Campbell River, Brittiläinen Kolumbia, Kanada – 22. marraskuuta 2010) oli kanadalainen jääkiekkoilija ja valmentaja. Hän pelasi urallaan 321 NHL- ja 72 WHA-ottelua sekä 31 ottelua vanhassa jääkiekon SM-sarjassa.


title: Len Lunde

text: Lunde oli tehokas hyökkääjä WCJHL-junioriliigan Edmonton Oil Kingsissä ennen kuin siirtyi ammattilaiseksi WHL:n Edmonton Flyersiin. Ensimmäisen täyden kautensa ammattilaisena Lunde pelasi 1956–1957. Flyersin emoseura NHL:ssä, Detroit Red Wings, huomasi Lunden kyvyt ja vuonna 1958 hän nousi NHL:ään.


title: Len Lunde

text: Lunde pelasi Detroitissa neljä kautta, joskin näistä viimeisenä hän vietti suurimman osan aikaa jälleen Edmonton Flyersissa, joka voittikin tuona vuonna, 1962, WHL:n mestaruuden. Seuraavana kesänä Lunde kaupattiin Chicago Black Hawksiin. Yhden Chicagon-kauden jälkeen Lunde pelasi pääasiassa AHL:n Buffalo Bisonsissa, sillä vaikka hän tekikin AHL:ssä hyvin pisteitä ja hänet valittiin Bisonsin mestaruuskaudella 1965 liigan tähdistökentälliseen, ei vakiopaikkaa NHL:ssä enää auennut.


title: Len Lunde

text: NHL:n laajentuessa vuonna 1967 hankki tulokasjoukkue Minnesota North Stars Lunden oikeudet mutta kauppasi hänet jo saman vuoden jouluna Torontoon. Maple Leafsin paidassa Lunde ei kuitenkaan pelannut otteluakaan, vaan kausi kului loppuun AHL:n Rochester Americansissa. Siellä hän voitti 1968 toisen AHL:n mestaruutensa. Seuraavaksi kaudeksi Americans liitettiin WHL:n Vancouver Canucksin organisaatioon ja suuri osa pelaajista, Lunde mukaan luettuna, siirtyi Vancouveriin. Canucksissa Lunde voitti WHL:n mestaruuden 1969 ja 1970, ja siellä hän pelasi myös viimeiset NHL-ottelunsa seuran liityttyä NHL:ään kaudeksi 1970–1971.


title: Len Lunde

text: Vuonna 1971 Lunde siirtyi Suomeen, Tampereen Ilvekseen. Lunden oli tarkoitus toimia pelaamisen ohessa kakkosvalmentajana, mutta jo lokakuussa hänet nostettiin Juhani Ruususen tilalle päävalmentajaksi. Kausi päättyi Ilveksen Suomen-mestaruuteen. Seuraavaksi kaudeksi Lunde keskittyi yksinomaan valmennustehtäviin ja hänet pestattiin myös Suomen maajoukkueen päävalmentajaksi. Joulukuuhun mennessä kävi kuitenkin ilmi, ettei hän kyennyt hoitamaan molempia tehtäviä täysipainoisesti, ja niin Ilves palkkasi uudeksi valmentajakseen Raimo Vasaman. Lunde valmensi Suomen vuoden 1973 MM-kilpailuissa neljännelle sijalle.


title: Len Lunde

text: Kahden Suomessa viettämänsä kauden jälkeen Lunde palasi Pohjois-Amerikkaan pelaamaan WHA-liigaa Edmonton Oilersissa. Tämä kausi, 1973–1974, jäi hänen viimeisekseen pelaajana, vaikka hän piipahtikin kentällä vielä yhdessä ottelussa vuonna 1979 valmentaessaan Ruotsissa Mora IK:ta.


title: Len Lunde

text: Päätettyään pelaajauransa Lunde työskenteli kahden vuoden ajan Edmontonin lähellä sijaitsevan intiaanireservaatin jääkiekko-ohjelman parissa. Sittemmin hän valmensi Ruotsissa ja toimi Edmonton Oilersin kykyjenetsijänä Ruotsissa ja Suomessa; tässä toimessa hän tarkkaili mm. lupaavien helsinkiläishyökkääjien Jari Kurrin ja Esa Tikkasen kehitystä.


title: Len Lunde

text: Lunde kuoli sydänkohtaukseen 22. marraskuuta 2010, 74 vuoden iässä.


title: Lawrencen piirikunta (Ohio)

text: Lawrencen piirikunta on piirikunta Ohiossa, Yhdysvalloissa, jonka väkiluku on 62 319. Sen hallintokeskus ja suurin kaupunki on Ironton.


title: Lawrencen piirikunta (Ohio)

text: Lawrencen naapuripiirikuntia ovat Scioto lännessä, Jackson pohjoisessa, Gallia koillisessa, Länsi-Virginian puolella Cabellin ja Wayne piirikunnat. Kentuckyssa on Boydin ja Greenupin piirikunnat.


title: Lawrencen piirikunta (Ohio)

text: Piirikunnassa oli vuoden 2010 väestönlaskennassa 62 450 ihmistä. Etniset ryhmät jakautuvat valkoisiin, joita on 95,9%, mustiin (2,2%), alkuperäisamerikkalaisiin (0,2%) ja aasialaisiin (0,4%).


title: Lawrencen piirikunta (Ohio)

text: Kotitalouden mediaanitulo on 38 639 dollaria ja köyhyysrajan alapuolella oli 17,4% väestöstä 2007–2011 välisenä aikana.


title: Telia Inmics-Nebula

text:
Telia Inmics-Nebula Oy on suomalainen ICT-palveluyritys, joka on perustettu vuonna 1997 nimellä Nebula Oy.
Yhtiöllä on useita palvelinkeskuksia Suomessa, sekä palvelinkeskukset Lontoossa ja Singaporessa. Nebulan oma runkoverkko kattaa Suomen suurimmat talousalueet. Nebulalla on yhteensä noin 34 000 asiakasta.


title: Telia Inmics-Nebula

text: Telia ilmoitti toukokuussa 2017 ostavansa Nebulan sijoitusyhtiö Ratokselta. Nebula Oy ja Inmics Oy sulautettiin Telia Inmics-Nebulaksi vuoden 2019 alussa.


title: Telia Inmics-Nebula

text: Nebulan palveluihin kuuluu yrityksille erilaisia sähköposti-, sovellus-, webhotelli-, palvelin- ja konesalipalveluita.


title: Telia Inmics-Nebula

text: Nebula on tarjonnut asiakkailleen IPv6-yhteyksiä vuodesta 2007 lähtien.


title: Matemaattinen vitsi

text: Matemaattinen vitsi on huumorin muoto, jossa vitsi perustuu johonkin matemaattiseen faktaan tai stereotypioihin matemaatikoista. Yleensä vitsin tajuaminen edellyttää jonkinlaista matemaattista osaamista.


title: Matemaattinen vitsi

text: Ääretön määrä matemaatikkoja tuli baariin. Ensimmäinen tilasi yhden tuopin olutta, toinen puolikkaan, kolmas neljäsosatuopin ja neljäs kahdeksasosatuopin. Viidennen matemaatikon kohdalla baarimikko totesi ”haistakaa jätkät kukkanen” ja kaatoi kaksi tuoppia olutta.


title: Stephanie Brown-Trafton

text: Stephanie Brown-Trafton (s. 1. joulukuuta 1979 Arroyo Grande, Kalifornia) on yhdysvaltalainen kiekonheittäjä, lajin olympiavoittaja.


title: Stephanie Brown-Trafton

text: Brown-Trafton putosi karsintakilpailussa Ateenan olympiakisoissa 2004. Neljä vuotta myöhemmin hän voitti olympiakultaa Pekingissä avauskierroksen heitollaan 64,74. hän oli kolmas tuloksella 62,23. Berliinin MM-kilpailuissa 2009 hän sijoittui 12:nneksi. Daegun MM-kilpailuissa 2011 hän oli viides tuloksella 63,85. Lontoon olympialaisissa 2012 hän sijoittui kahdeksanneksi.


title: Stephanie Brown-Trafton

text: Brown-Trafton heitti kiekkoennätyksensä 67,74 m toukokuussa 2012. Hänen ennätyksensä kuulantyönnössä on 17,86 vuodelta 2004.


title: Valonheitin

text: Valonheitin on tehokas sähköllä toimiva valaisin, joka lähettää voimakkaan, heijastimen avulla suunnatun, kootun valonsäteen. Valonheittimiä käytetään tyypillisesti jonkin kohteen valaisuun pimeässä, sekä varsinkin aiemmin myös viestitykseen.


title: Valonheitin

text: Merenkulussa valonheitin on tärkeä apuväline, ja niitä on käytössä kaikenkokoisilla ja -tyyppisillä aluksilla. Merellä valonheittimiä käytetään muun muassa navigoinnin apuvälineinä pimeällä, sekä meripelastustoiminnassa pimeäetsinnöissä.


title: Valonheitin

text: Sodankäynnin historiassa valonheittimiä on käytetty moniin tarkoituksiin. Ilmatorjunnassa valonheittimet olivat yöllisissä taisteluissa merkittävässä roolissa ennen tutkan keksimistä. Laivastot käyttivät valonheittimiä edelläkuvattujen tarkoitusten lisäksi vilkkuviestintään.


title: Valonheitin

text: Helsingin ilmapuolustuksessa oli keväällä 1943 valonheitinpatteri, jonka vahvuus oli 500 henkilöä. Se oli jakautunut kymmeneen valonheitinjaokseen. Elokuussa 1943 muodostettiin niistä neljä valonheitinosastoa, joissa jokaisessa oli kolme valonheitinjaosta. Tammikuussa 1944 valonheitinosastoista muodostettiin valonheitinpatteristo. Valonheitinpatteristo koostui aluksi neljästä valonheitinpatterista (1-3. ja "5.Vh.Ptri"), joiden vahvuus oli suurimmillaan elokuussa 1944 jopa 859 henkilöä. Elokuussa 1944 valonheitinpatteriston henkilöstö ja kalusto uudelleenorganisoitiin kahdeksi kolmipatteriseksi valonheitinpatteristoksi.


title: Valonheitin

text: Taktiikassa kuulosuuntimella ennakoitiin lähestyvien pommituslentokoneiden tulosuunta, jonka perusteella hakuvalonheittimet ryhtyivät etsimään lentokoneita taivaalta. Kun kone oli löydetty, alkoivat seurantavalonheittimet seurata ilmatorjuntatykkien avuksi lähestyvää lentokonetta jopa 20 km:n päässä maalista. Hakuvalonheittimet puolestaan ryhtyvät etsimään uusia lähestyviä koneita.


Pienen pojan haaveet – Kootut levytykset 1977–2008 on suomalaisen countrylaulaja Jarno Sarjasen 2CD:n kokoelmalevy, joka ilmestyi 15. lokakuuta 2008.


title: Pienen pojan haaveet – Kootut levytykset 1977–2008

text: Kokoelma on ykkösosa kahden 2CD:n kokoelmasarjassa, jonka toinen osa Keskikalja-cowboy – Kootut levytykset 1977–2008 ilmestyi samanaikaisesti ykkösosan kanssa. Kokoelmasarjan ykkösosalle on koottu Sarjasen levytyksiä vuosilta 1977-1981. Se sisältää kokonaisuudessaan albumit "Sarjastus" ja "Varjoelämää" sekä kahdeksantoista singleillä ja kokoelmajulkaisuilla ilmestynyttä esitystä.


Keskikalja-cowboy – Kootut levytykset 1977–2008 on suomalaisen countrylaulaja Jarno Sarjasen 2CD:n kokoelmalevy, joka ilmestyi 15. lokakuuta 2008.


title: Keskikalja-cowboy – Kootut levytykset 1977–2008

text: Kokoelma on kakkososa kahden 2CD:n kokoelmasarjassa, jonka ensimmäinen osa Pienen pojan haaveet – Kootut levytykset 1977–2008 ilmestyy samanaikaisesti kakkososan kanssa. Kokoelmasarjan kakkososalle on koottu Sarjasen levytyksiä vuosilta 1980-2008. Se sisältää kokonaisuudessaan albumit "Mustat kaleerit" ja "Keskikalja-cowboy" sekä viisitoista muuta esitystä, joista neljä on kokoelmaa varten tehtyjä uusia levytyksiä.


title: Etne

text: Etne on kunta Hordalandin läänissä Norjassa. Etnen kunta perustettiin 1. tammikuuta 1838. Suurin osa Skånevikin kunnasta yhdistettiin Etneen 1. tammikuuta 1965. Tammikuussa 2013 tehdyn väestönlaskennan mukaan Ernen kunnassa oli 4 040 asukasta.


title: Fedje

text: Fedje on kunta ja samannimisen kunnan suurin saari Hordalandin läänissä Norjassa. Fedjen saari erotettiin Austrheimin kunnasta omaksi kunnakseen 1. tammikuuta 1947. Tammikuussa 2013 tehdyn väestönlaskennan mukaan Fedjen kunnassa oli 569 asukasta. Saarelle on autolauttayhteys Sævrøynasta.


title: Khao Yain kansallispuisto

text: Khao Yain kansallispuisto () on kansallispuisto Thaimaassa. Pääosin se sijoittuu Nakhon Ratchasiman provinssiin, mutta osia siitä sijaitsee myös Nakhon Nayokin, Prachinburin ja Saraburin provinsseissa. Se on perustettu 8. syyskuuta 1962 ja on Thaimaan ensimmäinen kansallispuisto, kooltaan se on kolmanneksi suurin 2 172 neliökilometrin koollaan. Puisto lisättiin Unescon maailmanperintöluetteloon vuonna 2005. Yhtenäinen suojeltu alue jatkuu siitä Kambodžan puolelle Dong Phauyayenin kansallispuistoon.


title: Khao Yain kansallispuisto

text: Puisto sisältää niin kuiva-, sade- kuin pilvimetsääkin sekä ruohotasankoa, jossa kasvaa yli 2 000 kasvilajia. Puiston korkein kohta on Khao Rome, joka kohoaa yli 1 351 metrin korkeuteen. Puiston suurin yksittäinen alue on hiekkakivitasanko, joka on korkeudeltaan 600 ja 1 000 metrin väliltä. Alueella on myös viiden joen alkulähteet: Prachinburin ja Nakhon Nayokin etelässä, Lam Takhongin ja Praploengin pohjoisessa sekä Muak Lekin.


title: Khao Yain kansallispuisto

text: Alueen kasvistoon kuuluu useita päällyskasvi-, viikuna-, liaani-, sieni- ja saniaislajeja. Alue on myös luontainen elinympäristö noin 70 nisäkäslajille, näihin lukeutuvat muun muassa aasiannorsu, gauri, indonesian tiikeri, gibboni, sambaari ja villisika. Alueella on myös yli 320 eri lintulajia. Puiston luolissa elää hyönteisiä saalistavia lepakoita.


title: Fitjar

text: Fitjar on kunta Hordalandin läänissä Norjassa. Fitjarin kunta erotettiin omaksi kunnakseen Stordin kunnasta vuonna 1860. Tammikuussa 2013 tehdyn väestönlaskennan mukaan Fitjarin kunnassa oli 2 980 asukasta.


title: Fitjar

text: Fitjar on ikivanha asuinpaikka, mutta erityisesti viikinkiaika oli sen kukoistuksen aikaa. Sekä 900-luvun Norjan yhteenliittäjä Harald Kaunotukka että sen kristillistäjä Haakon Hyvä oleskelivat pitkään Fitjarissa. Haakonin muistopatsas on pystytetty muistuttamaan Fitjarin taistelusta ja Haakonin kuolemasta siinä (tapahtui mahdollisesti vuonna 961).


title: Ghadam

text: Ghadam () tai Adam () oli Iberian eli Kartlin (nykyisen Georgian itäosan) kuningas. Hänen kolme vuotta kestäneestä hallinnostaan ei juuri kerrota keskiaikaisissa georgialaisissa kronikoissa, eivätkä muut lähteet mainitse häntä. Professori Cyril Toumanoff on ehdottanut vuosia 132–135 hänen valtakautensa mahdolliseksi ajankohdaksi. Nykytutkijat ovat arvelleet Ghadamin olevan nimen Radamistus korruptoitunut muoto; Radamistus ei ollut antiikin Kaukasian kuningas- ja aatelissukujen piirissä harvinainen nimi.


title: Ghadam

text: Georgialaisten vuosikirjojen mukaan Ghadam oli Parsman Hyvän poika. Parsman oli sama Pharasmanes, iberialaisten kuningas, jonka Cassius Dio ja jotkut muut antiikin kirjailijat mainitsevat. Ghadam kuoli kolmen vuoden kuninkuuden jälkeen ja jätti kruunun yksivuotiaalle pojalleen Parsmanille, jonka sijaishallitsijana hänen äitinsä Ghadana toimi.